text:
Babadi ba Rena ba a Botšiša . . .
Holo ya Mmušo ke eng?
Holo ya Mmušo ke ngwako wa borapedi woo o dirišwago ke Dihlatse tša Jehofa bakeng sa ditirelo tša tšona tša bodumedi. Go na le Diholo tša Mmušo tše dikete tše masome tšeo di dirišwago lefaseng ka bophara. Beke e nngwe le e nngwe, diphuthego tše fetago 105 000 tša Dihlatse tša Jehofa di bokana diholong tše bjalo.
Holo e nngwe le e nngwe ya Mmušo e na le phapoši e kgolo yeo mananeo a thuto ya Beibele le dipolelo di swarelwago go yona. Bontši bja diphapoši tšeo tše dikgolo di na le sethala seo se šomago bjalo ka lefelo leo go rutwago go lona, moo go swarago diboka gona. Gantši, go na le madulo a batho ba magareng ga ba 100 le ba 300. Holo ya Mmušo gape e ka ba le klase e tee goba go feta moo ya tlaleletšo, ofisi gotee le bokgoba-puku bjo bonyenyane bjoo bo nago le dipuku tšeo di theilwego Beibeleng le dipuku tša ditšhupetšo tšeo di ka dirišwago ke setho le ge e le sefe sa phuthego bakeng sa go dira nyakišišo.
Lega go le bjalo, ka Holong ya Mmušo o ka se hwetše dika le ge e le dife tša bodumedi goba diswantšho tšeo gantši di tswalanywago le dikereke tša Bojakane. Ga go na dialetare, diswantšho goba difapano tše di beilwego lebotong. Ke ka baka la’ng go se bjalo? Dihlatse tša Jehofa di dumela gore go dirišwa ga dilo tše bjalo go ganetšana le taelo ya Beibele ya gore “tšhabang borapedi bja medimo ya diswantšho.” (1 Bakorinthe 10:14; Johane 4:24) Dikereke tše dintši le ditempele di bitša kudu e bile di kgabišitšwe ka mo go feteletšego. Ka mo go fapanego, Diholo tša Mmušo di diretšwe go phetha morero wa tšona gomme ga se tša kgabišwa ka mo go feteletšego. Se se gatelelwago kudu ke thuto ya Beibele yeo e bago gona ka moagong woo go e na le moago ka bowona.
Ke ka baka la’ng e bitšwa Holo ya Mmušo? Dibokeng tša phatlalatša tšeo di swarelwago ka Holong ya Mmušo, tlhokomelo e kgolo e lebišwa kudu dithutong tša Beibele le molaetšeng wa yona o mogolo wa mabapi le “mmušo wa Modimo,” e lego sehlogo sa bodiredi bja Jesu. (Luka 4:43) Ka gona, leina Holo ya Mmušo leo le hlamilwego ka bo-1930, le hlalosa gabotse morero wa meago ye—go godiša borapedi bja therešo le go šoma e le lefelo la modiro wa boboledi bja “ditaba tše . . . dibotse tša mmušo.” (Mateo 24:14) Ka go rialo, Diholo tša Mmušo ga di dirišetšwe mediro ya tša leago goba ya tša kgwebo. Go agwa ga tšona, ditshenyagalelo tša go di diriša le ditshenyagalelo tša go di thekga di dirwa ka mo go feletšego ka meneelo ya boithatelo. Le ka mohla ga go fetišwe poleiti ya koleke. Go e na le moo, go na le lepokisi lefelong le itšego bakeng sa motho le ge e le ofe yo a nyakago go dira moneelo.
Diholo tša Mmušo di dirišetšwa morero o swanago dikarolong ka moka tša lefase, eupša di feta-fetana ka bogolo e bile ga di swane. Bogolo le tsela yeo di agwago ka yona di fapana go ya ka ditlabakelo tšeo di hwetšagalago lefelong leo, boemo bja leratadima le maemo a tša ditšhelete a Dihlatse tša Jehofa tša lefelong leo. Meago e mengwe e agwa ka ditena, mapolanka gotee le mafsika. E mengwe e ka hloka maboto, ya ba le maboto a dikota tša mo-bamboo le go rulelwa ka bjang.
Baeng ba dula ba amogelegile go ba gona dibokeng Holong le ge e le efe ya Mmušo. (Baheberu 10:25) Ge e le gabotse, go swarwa seboka sa phatlalatša beke le beke, seo se lebišago tlhokomelo sehlogong se theilwego Beibeleng seo se ka kgahlišago ditho tša phuthego le baeng. O re’ng o sa etele Holo ya Mmušo ya lefelong la geno?


c: text/html

text:
TABA YA LETLAKALA LA KA NTLE | KAMOO O KA HOLWAGO KE GO BALA BEIBELE
Ke ka Baka la Eng o Swanetše go Bala Beibele?
“Ke be ke nagana gore go ka se be bonolo go kwešiša Beibele.”
—Jovy
“Ke be ke nagana gore go tlo ntšwafiša.”
—Queennie
“Ge ke be ke bona kamoo Beibele e lego e kgolo ka gona, ke ile ka felelwa ke kgahlego ya go e bala.”
—Ezekiel
Na o kile wa nagana ka go bala Beibele gomme wa tlogela ka ge o be o ikwa go swana le batho bao go boletšwego ka bona ka mo godimo? Ba bantši ba bona eka go bala Beibele go a tšwafiša. Eupša go thwe’ng ge e ba o kwele gore Beibele e ka go thuša gore o thabe le go kgotsofala bophelong? Le gona go thwe’ng ge e ba o hwetša gore go na le mekgwa yeo e ka dirago gore o thabele go bala Beibele? Na o ka ikemišetša go hlahloba seo Beibele e go swaretšego sona?
Ela hloko ditlhaloso tše sego kae tša bao ba ilego ba holwa ke Beibele ge ba be ba thoma go e bala.
Ezekiel, yo a lego mengwageng ya bo-20, o re: “Mathomong ke be ke swana le motho yo a otlelago koloi a sa tsebe mo a yago gona. Eupša go bala Beibele go nthušitše go ba le morero bophelong. E na le dikeletšo tše di holago tšeo nka di dirišago letšatši le letšatši.”
Frieda, yo le yena a lego mengwageng ya bo-20, o hlalosa gore: “Ke be ke na le hlogo e thata. Eupša go bala Beibele go nthušitše gore ke kgone go ba le boitshwaro. Seo se nthušitše gore ke kgone go phedišana le batho gabotse. Ka gona, ga bjale ke na le bagwera ba bantši.”
Mosadi yo a lego mengwageng ya bo-50 yo a bitšwago Eunice ge a bolela ka Beibele o re: “E nthuša gore ke tlogele mekgwa ya ka ya go se kgahliše, le go ba motho yo kaone.”
Go swana le ge babadi bao le ba bangwe ba dimilione ba ithutile, go bala Beibele go ka go thuša gore o thabele bophelo. (Jesaya 48:17, 18) Gare ga dilo tše dingwe, e ka go thuša go (1) dira diphetho tše di botse, (2) go dira bagwera ba kgonthe, (3) go lebeletšana le kgateletšego, gomme (4) ka godimo ga tšohle, e ka go thuša go ithuta therešo ka Modimo. Keletšo yeo e lego ka Beibeleng e tšwa go Modimo, ka gona o tla atlega ge o e latela. Modimo ga a ke a nea keletšo e fošagetšego.
Sa bohlokwa ke gore o thome go e bala. Ke ditšhišinyo dife tšeo di ka dirago gore go be bonolo go thoma go e bala le go e thabela?

robotstxt: allowed

filter: keep


text:
Kgaolo 64: Solomone o Aga Tempele
PELE ga ge Dafida a ka hwa, o ile a nea Solomone dipolane tše di tšwago go Modimo bakeng sa go aga tempele ya Jehofa. Solomone o thomile go aga tempele yeo ngwageng wa bone wa pušo ya gagwe, gomme gwa mo tšea nywaga e šupago le seripa go e fetša. Banna ba dikete tše masome ba ile ba aga tempele yeo, le gona moago woo o be o bitša tšhelete e ntši kudu. Se ke ka gobane go ile gwa dirišwa gauta e ntši le silifera go wona.
Tempele yeo e be e na le diphapoši tše pedi tše dikgolo, go swana le ge taberenakele e be e le bjalo. Eupša diphapoši tše di be di feta tšela tša taberenakele gabedi ka bogolo. Solomone o ile a laela gore areka ya kgwerano e bewe ka phapošing ya ka garegare ya tempele gomme dilo tše dingwe tšeo di bego di le ka taberenakeleng di bewe ka phapošing e nngwe.
Ge tempele e fedile, go ile gwa dirwa monyanya o mogolo. Solomone a khunama ka pele ga tempele gomme a rapela, go etša ge o mmona mo seswantšhong. A re go Jehofa: ‘Le legodimo la magodimo ga le kgone go go lekana, bjale tempele ye yona e tla ba e nyenyane gakaakang! Eupša wena Modimo wa ka, hle theetša setšhaba sa gago ge se go rapela se le lefelong le.’
Ge Solomone a feditše go rapela, mollo wa theoga legodimong. Wa tšhuma dihlabelo tša diphoofolo tšeo di bego di dirilwe. Ke moka seetša se se phadimago seo se tšwago go Jehofa sa tlala tempele. Se se ile sa bontšha gore Jehofa o be a theeditše le gore o kgahlwa ke tempele le thapelo ya Solomone. Ga bjale batho ba be ba ka se sa ya taberenakeleng, eupša ba be ba tla ya tempeleng go yo rapela gona.
Solomone o ile a buša ka bohlale ka nako e telele, e bile setšhaba se be se thabile. Eupša o ile a nyala basadi ba bantši ba dinageng tše dingwe bao ba bego ba sa rapele Jehofa. Na o bona yo mongwe wa bona mo seswantšhong a rapela pele ga modingwana wa seswantšho? Mafelelong basadi bao ba gagwe ba ile ba mo dira gore le yena a rapele medimo e mengwe. Na o a tseba gore go ile gwa direga’ng ge Solomone a be a dira se? O ile a se sa swara setšhaba gabotse. A ba yo sehlogo gomme setšhaba sa se sa thaba.
Se se ile sa dira gore Jehofa a galefele Solomone, ke moka a re go yena: ‘Ke tlo go amoga bogoši gomme ka bo nea motho yo mongwe. Nka se dire se mehleng ya gago, eupša ke tla se dira nakong ya pušo ya morwa wa gago. Eupša nka se mo amoge setšhaba ka moka sa mmušong woo.’ Anke re bone kamoo se se ilego sa direga ka gona.
1 Dikoronika 28:9-21; 29:1-9; 1 Dikgoši 5:1-18; 2 Dikoronika 6:12-42; 7:1-5; 1 Dikgoši 11:9-13.
Dipotšišo
- Solomone o tšere nako e kaaka’ng a aga tempele ya Jehofa, gomme ke ka baka la’ng moago woo o be o bitša tšhelete e ntši kudu?
- Tempele yeo e be e na le diphapoši tše kae tše dikgolo, gona ke eng seo se bego se beilwe ka phapošing ya ka garegare?
- Solomone o ile a re’ng thapelong ya gagwe ge tempele e be e fedile?
- Jehofa o ile a bontšha bjang gore o be a kgahlilwe ke thapelo ya Solomone?
- Basadi ba Solomone ba ile ba mo dira gore a dire’ng, gona yena o ile a diragalelwa ke eng?
- Ke ka baka la’ng Jehofa a ile a galefela Solomone, gomme Jehofa o ile a re’ng go yena?
Dipotšišo tša tlaleletšo
- Bala 1 Dikoronika 28:9, 10.
Go ya ka mantšu a Dafida ao a begilwego go 1 Dikoronika 28:9, 10, ke eng seo re swanetšego go katanela go se dira maphelong a rena a letšatši le letšatši? (Ps. 19:14; Bafil. 4:8, 9)
- Bala 2 Dikoronika 6:12-21, 32-42.
Solomone o ile a bontšha bjang gore ga go na moago wo o dirilwego ke motho wo o ka lekanago Modimo Yo Godimodimo? (2 Dikor. 6:18; Dit. 17:24, 25)
Mantšu a Solomone ao a lego go 2 Dikoronika 6:32, 33 a re ruta’ng ka Jehofa? (Dit. 10:34, 35; Bagal. 2:6)
- Bala 2 Dikoronika 7:1-5.
Go fo swana le ge Baisiraele ba ile ba tutueletšega go tumiša Jehofa ge ba be ba bona letago la gagwe, rena lehono re swanetše go ikwa bjang ge re naganišiša ka ditšhegofatšo tšeo Jehofa a di neago batho ba gagwe? (2 Dikor. 7:3; Ps. 22:22; 34:1; 96:2)
- Bala 1 Dikgoši 11:9-13.
Tsela yeo Solomone a phetšego ka yona e bontšha bjang bohlokwa bja gore re botege go fihla bofelong? (1 Dikg. 11:4, 9; Mat. 10:22; Kut. 2:10)


text:
MOROKAMI December 2015 | O ka Kwešiša Beibele
Na o kile wa ipotšiša gore, ‘Ke ka baka la’ng go le thata go kwešiša Beibele?’
TABA YA LETLAKALA LA KA NTLE
Ke ka Baka la Eng o Swanetše go Kwešiša Beibele?
Batho ba bantši ba hlompha puku ye e kgethwa le ge ba sa lemoge kamoo e ka ba holago ka gona.
TABA YA LETLAKALA LA KA NTLE
Puku Yeo e Swanetšego go Kwešišwa
Dintlha tše nne tšeo di bontšhago gore Beibele e ngwaletšwe gore e kwešišwe ke batho ka moka.
TABA YA LETLAKALA LA KA NTLE
Go Hwetša Thušo ya go Kwešiša Beibele
Ge e ba Beibele e ngwaletšwe gore e kwešišwe, ke ka baka la’ng go nyakega gore o thušwe go e kwešiša?
Boikaketši! Na bo tla ka bja Fela?
Na o tlošitšwe ke baikaketši dipolotiking, bodumeding goba go tša kgwebo?
Na o be o Tseba?
Na ruri Bajuda bao ba bego ba eya Jerusalema ka Pentekoste ya 33 C.E. ba be ba etšwa “setšhabeng se sengwe le se sengwe se se lego ka tlase ga legodimo”? Batho ba dikete bao ba bego ba eya menyanyeng ya Bajuda kua Jerusalema ba be ba robala kae?
Na Petro e be e le Mopapa wa Mathomo?
Jesu o be a era go re’ng ge a be a re: “Ke wena Petro, gomme leswikeng le ke tla aga kereke ya ka”?
BABADI BA RENA BA A BOTŠIŠA
Bothata ke Eng ka Meetlo ya Keresemose?
Gaešita le ge meetlo ya Keresemose e tšwa boheiteneng, na seo se swanetše go thibela motho go e latela?
Dipotšišo tša Beibele di a Arabja
Ke ka baka la’ng Modimo a amogela bao ba ratago therešo?
Dihlogo tše Dingwe tša Inthaneteng
Na Thutamahlale e Dumelelana le Beibele?
Na go na le moo Beibele e fošitšego gona ditabeng tša thutamahlale?


text:
Ke Hweditše Kholofelo ge ke be ke Tloga ke e Hloka
Gateetee ke ile ka ikhwetša ke patlame ka gare ga meetse. Ke ile ka leka go emiša hlogo gore ke kgone go hema, eupša mešifa ya molala wa ka e be e sa šome. Ke tšhogile, ke ile ka leka go šikologa eupša matsogo a ka le maoto di be di sa šikinyege. Maswafo a ka a ile a thoma go tsenwa ke meetse. Letšatšing leo go bego go ruthetše, ka selemo sa 1991, bophelo bja ka bo ile bja fetoga ka mo go feletšego.
KE BELEGETŠWE toropong ya Szerencs gomme ka golela motseng wa Tiszaladány wa leboabohlabela bja Hungary. Ka June 1991, nna le bagwera ba ka re ile ra ya lefelong leo le sa tlwaelegago Nokeng ya Tisza. Ka ge ke be ke nagana gore meetse a be a iša, ke ile ka phonkgela ka gare. Yeo e be e le phošo e kgolo! Ke ile ka robega marapo a mararo a mo molaleng gomme seo se ile sa gobatša lerapo la ka la mokokotlo. Mogwera wa ka o ile a bona gore ga ke šikinyege gomme ka kelohloko o ile a nkgogela ka ntle pele ke kgangwa ke meetse.
Ke ile ka dula ke phafogile gomme ke be ke tseba gore ruri go be go na le bothata. Yo mongwe o ile a bitša ba tša tirelo ya tšhoganetšo gomme sefofane se ile sa fihla gomme sa nkiša bookelong, moo dingaka di ilego tša beakanya lerapo la ka la mokokotlo. Ka morago, ke ile ka fetišetšwa motsengmošate kua Budapest, bakeng sa go nthuša gore ke boele sekeng. Ke feditše dikgwedi tše tharo ke robetše ka mokokotlo. Le ge ke be ke kgona go šikinya hlogo, mešifa ya ka go tloga magetleng go ya fase e be e sa šome. Ge ke na le nywaga e 20, ke ge ke sa kgone go itirela selo. Ke ile ka ikwa ke nyamile moo ke bego ke nyaka le go hwa.
Ge mafelelong ke kgona go boela gae, batswadi ba ka ba ile ba tlwaetšwa gore ba kgone go ntlhokomela. Eupša mošomo woo o be o ba imela mmeleng le maikwelong, gomme ka morago ga mo e ka bago ngwaga ke ile ka ba le kgateletšego ya monagano. Ka nako yeo, ke ile ka hwetša keletšo ya ditsebi, yeo e ilego ya nthuša go fetoša tsela yeo ke bego ke lebelela bogole bja ka ka yona.
Le gona ke ile ka thoma go naganišiša kudu ka bophelo. Na bo na le morero? Ke ka baka la’ng ke wetšwe ke masetlapelo a? Ke badile dimakasine le dipuku e le ge ke nyaka dikarabo. Ke ile ka leka go bala le Beibele, eupša go be go le thata go ikwešiša. Ka gona ka kgaotša go e bala. Ke ile ka ba ka boledišana le moruti, eupša dikarabo tša gagwe di be di sa nkgotsofatše.
Ke moka, ka seruthwane sa 1994, Dihlatse tša Jehofa tše pedi di ile tša etela tate, gomme o ile a di kgopela gore di boledišane le nna. Ke be ke di theeditše ge di hlalosa morero wa Modimo wa go dira lefase paradeise le go fediša bolwetši le tlaišego. Ditaba tšeo di be di kwagala di kgahliša, eupša ke be ke na le dipelaelo. Lega go le bjalo, ke ile ka amogela dikgatišo tše pedi tšeo di theilwego Beibeleng. Ka morago ga go bala dipuku tšeo, Dihlatse di ile tša ithaopela go ithuta Beibele le nna gomme ke ile ka dumela. Di ile tša ba tša nkgothaletša go rapela.
Ke ile ka kgodišega gore Modimo o tloga a na le taba le nna
Ge dipoledišano tša rena di tšwela pele, ke ile ka hwetša dikarabo tša dipotšišo tša ka tše dintši go tšwa ka Beibeleng. Ke ile ka ba ka kgodišega gore Modimo o tloga a na le taba le nna. Mafelelong, ka September 13, 1997, ka morago ga go ithuta Beibele ka nywaga e mebedi, ke ile ka kolobetšwa ka gae ka gare ga pafo ya go hlapela. Leo e bile le lengwe la matšatši a thabišago bophelong bja ka.
Ka 2007, ke ile ka yo dulela sa ruri Budapest legaeng la digole. Go hudugela moo go nneile dibaka tše dintši tša go boledišana le ba bangwe ka dilo tše di kgahlišago tšeo ke ithutilego tšona. Ge boemo bja leratadima bo le gabotse, ke kgona le go ya ka ntle ka yo boledišana le batho, ke thušwa ke setulo sa ka sa digole seo se hlamilwego ka go kgethega, seo ke kgonago go se laola ka seledu sa ka.
Ka thušo ya tša ditšhelete ya lapa leo le lego phuthegong ya gešo, ke ile ka kgona go hwetša khomphutha ya laptop yeo e kgonago go šoma ge ke šikinya hlogo. Ka khomphutha ye ke kgona go leletša batho mogala ka Inthanete le go ngwalela beng ba dintlo bao ba bego ba se gona ge ditho tša phuthego di be di ba etela magaeng a bona. Go thuša ba bangwe ka tsela ye go kaonefaditše bokgoni bja ka bja go bolela gomme go nthušitše gore ke se ke ka nagana kudu ka nna.
Ke kgona le go ya dibokeng tša Bokriste. Ge ke fihla Holong ya Mmušo, bana bešo ba moya ka šedi ba nkuka ka setulo sa ka sa digole gore ke kgone go fihla lebatong la ka godimo moo go swarelwago diboka. Nakong ya diboka ge batheetši ba laletšwa gore ba nee ditlhaloso, ngwanešo yo a dutšego kgauswi le nna o emiša letsogo la gagwe legatong la ka. Ke moka o ntshwarela Beibele goba kgatišo yeo re ithutago yona ge ke nea tlhaloso.
Ke dula ke opelwa gomme ke hloka gore ba bangwe ba ntirele mo e ka bago dilo ka moka. Ka gona ka dinako tše dingwe ke na le go ikwa ke nyamile. Eupša ke homotšwa ke segwera sa ka le Jehofa Modimo, ka ge ke tseba gore o a ntheetša ge ke mmotša dilo tšeo di ntshwenyago. Gape ke matlafatšwa ke go bala Beibele letšatši le letšatši le ke bana bešo le dikgaetšedi ba moya. Segwera sa bona, go nthekga ga bona maikwelong le dithapelo tša bona di nthuša go ba le tekatekano ya monagano le ya maikwelo.
Jehofa o nneile khomotšo ka nako yeo ke bego ke tloga ke e hloka. Gape o nneile le kholofelo ya boemo bjo bo phethagetšego bja tša maphelo lefaseng le lefsa. Ka gona, ke hlologetše nako yeo ke tla bego ke kgona go ‘sepela, go taboga le go mo tumiša’ ka baka la lerato le botho bja gagwe tšeo di sa lekanywego le selo.—Ditiro 3:6-9.
Ithute ka mo go oketšegilego
PHAFOGA!
Tšwela Pele o Phela
—Ka Gobane go na le Kholofelo
Go swana le seetša seo se lego kgojana, kholofelo e ka go thuša go bona ka kua ga leswiswi.
PHAFOGA!
Tšwela Pele o Phela
—Ka Gobane o ka Hwetša Thušo
Dilo tše tharo tšeo di ka go thušago gore o tšwele pele o phela.
PHAFOGA!
Ge o Welwa ke Masetlapelo
Beibele e ka go thuša go lebeletšana le boemo.


text:
Beibele e Re’ng?
Na Modimo o na le leina?
BATHO BA BANGWE BA BOLELA gore Modimo ga a na leina, ba bangwe ba re ke Modimo goba Morena, mola ba bangwe ba re o na le maina a mantši.Wena o nagana’ng?
SEO BEIBELE E SE BOLELAGO
“Wena yoo leina la gago e lego Jehofa, ke wena o nnoši o lego Yo Godimodimo godimo ga lefase ka moka.”
KE ENG SE SENGWE SEO RE KA ITHUTAGO SONA KA BEIBELENG?
Le ge Modimo a na le direto tše dintši, o iphile leina letee feela.
—Ekisodo 3:15.
Modimo ga se a ikuta, o nyaka gore re mo tsebe.
—Ditiro 17:27.
Go tseba leina la Modimo e ka ba mogato wa pele wa gore re be bagwera ba gagwe.
—Jakobo 4:8.
Na ke phošo go diriša leina la Modimo?
NA O KA RE . . .
Ee?
Aowa?
Mohlomongwe?
SEO BEIBELE E SE BOLELAGO:
“O se ke wa dirišetša leina la Jehofa Modimo wa gago lefeela.” (Ekisodo 20:7) Nako feela yeo go lego phošo go diriša leina la Modimo ke ge e ba le dirišwa ka tsela e sa hlomphego.
KE ENG SE SENGWE SEO RE KA ITHUTAGO SONA KA BEIBELENG?
Jesu o be a tseba leina la Modimo e bile a le diriša.
—Johane 17:25, 26.
Modimo o re kgothaletša gore re mmitše ka leina.
—Psalme 105:1.
Manaba a Modimo a leka go dira gore batho ba lebale leina la gagwe.
—Jeremia 23:27.
Ithute ka mo go oketšegilego
DITABA TŠE DIBOTSE TŠE DI TŠWAGO GO MODIMO!
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.
Ke Eng Seo ge e le Gabotse Beibele e se Rutago?
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 27:1-14
Psalme ya Dafida.27 Jehofa ke seetša+ sa ka le mophološi wa ka.+Ke tla boifa mang?+Jehofa ke sebo sa bophelo bja ka.+Ke tla tšhoga mang?+2 Ge badirabobe ba be ba mpatamela e le gore ba je nama ya ka ba e fetše,+Ka ge bona e le baganetši ba ka le manaba a ka,+Bona ba ile ba kgopša ba wa.+3 Le ge madira a ka ntlhomela ditente,+Pelo ya ka e ka se boife.+Le ge nka tsogelwa ke ntwa,+Le gona moo ke tla mmota.+4 Ke selo setee seo ke se kgopetšego go Jehofa+—Ke sona seo ke tlago go se nyaka,+Ke gore ke dule ka ntlong ya Jehofa matšatši ohle a bophelo bja ka,+Gore ke bone botse bja Jehofa+Le gore ke kgahlwe ke go lebelela tempele ya gagwe.+5 Gobane o tla nkhutiša ka segoleng sa gagwe mohlang wa tlalelo;+O tla nkuta moo go utegilego tenteng ya gagwe;+O tla mpea godimo leswikeng.+6 Bjale hlogo ya ka e tla ba ka godimo ga manaba a ka ohle ao a ntikologilego;+Ke tla direla dihlabelo tša go hlalala tenteng ya gagwe;+Ke tla opelela Jehofa gomme ka mo hlabelela koša.+7 Anke o nkwe, hle Jehofa, ge ke bitša ka lentšu la ka,+O nkgaugele o be o nkarabe.+8 Pelo ya ka e boletše taelo ya gago ya gore: “Nyakang go hwetša sefahlego sa ka.”+Ke tla nyaka go hwetša sefahlego sa gago, wena Jehofa.+9 O se nkutele sefahlego sa gago.+O se rake mohlanka wa gago o galefile.+Eba mothuši wa ka.+O se ntahle le ge e le go ntlogela, hle Modimo wa ka yo a mphološago.+10 Le ge tate le mma ba ka ntlogela,+Jehofa yena o tla nkamogela.+11 Nthute tsela ya gago, hle Jehofa,+O ntlhahle mmileng wa go loka ka baka la manaba a ka.12 O se nkgafele go seo se kganyogwago ke baganetši ba ka;+Ka gobane dihlatse tša maaka di ntsogetše matla,+Ke tsogetšwe le ke yoo a bolelago ka bogale.+13 Ge nkabe ke ile ka se be le tumelo ya go bona botho bja Jehofa nageng ya bao ba phelago,+ nkabe ke se na kholofelo.14 Holofela Jehofa;+ eba le sebete gomme o bete pelo.+Ee, holofela Jehofa.+


text:
SEO KE ITHUTAGO SONA KA BEIBELENG
Seo ke Ithutago Sona ka Beibeleng
O Dirilwe ka Tsela e Makatšago!
Bala kanegelo ye le ngwana wa gago. Taonelouta thuto ye ya Beibele gomme o bogele diswantšho le ngwana wa gago.
Tše di Oketšegilego go tšwa Dihlogong tše
Baheberu ba Bararo
Thuša bana ba gago go kwešiša gore ke ka baka la eng Shaderaka, Meshaka le Abedinego ba ile ba gana go rapela seswantšho sa kgoši.
Jesu
Ruta ngwana wa gago ka go belegwa ga Jesu.
Baapostola ba 12
Thuša bana ba gago gore ba tsebe maina a baapostola ba 12 ka hlogo.


text:
PHAFOGA! October 2013 | Dilo tše Tharo Tšeo Tšhelete e sa Kgonego go di Reka
Dilo tše di bonagalago di ka re šitiša go lebiša tlhokomelo dilong tšeo e lego tšona tša bohlokwa kudu bophelong
Madireng a Lefase
Ditaba di akaretša: Pitlagano ya dinamelwa ya kua China, go gatakelwa ga tokologo ya bodumedi kua Armenia, dikotsi tša Diwepesaete tša go dira bagwera ka Inthanete kua Japane, le tše dingwe.
THUŠO BAKENG SA LAPA
Ge Segwera se Thoma go Fetelela
Na o ipotša gore: ‘Re fo ba bagwera?’ Ge e ba go le bjalo, hlahloba melao ya motheo ya Beibele go bona gore go nea mabaka ka tsela e bjalo go feleletša ka eng.
POLEDIŠANO
Setsebi sa Tshepedišo ya Dikhemikhale tša Mmele se Hlalosa Tumelo ya Sona
Ke’ng seo se dirilego gore monyakišiši a hlahlobe lefsa gore bophelo bo thomile bjang, gomme ke’ng seo se mo kgodišitšego gore Beibele e tšwa go Modimo?
TABA YA LETLAKALA LA KA NTLE
Dilo tše Tharo Tšeo Tšhelete e sa Kgonego go di Reka
Tšhelete e re kgontšha go reka dilo tše dingwe tšeo re di nyakago, eupša go kgotsofala kudu bophelong go tlišwa ke dilo tšeo tšhelete e sa kgonego go di reka.
Seo o Swanetšego go se Tseba ka Bolwetši bja go wa
Sekaseka ditherešo tše dingwe tša motheo mabapi le bolwetši bjo bjoo gantši bo sa kwešišwego.
PONO YA BEIBELE
Kgateletšego ya Monagano
Ithute lebaka leo ka lona kgateletšego ya monagano e kgomago batho le kamoo Beibele e ka go thušago go lebeletšana le maikwelo a fošagetšego.
NA DI HLAMILWE?
Go kwa mo go Makatšago ga Tšie e Bitšwago Katydid
Ditsebe tša tšie ye e nyenyane di šoma ka tsela e swanago gabotse le yeo ditsebe tša batho di šomago ka yona. Go nyakišiša ka tshepedišo ye ya moswananoši ya go kwa go ka thuša bjang lefapha la tša thutamahlale ya mehleng yeno le la boentšeneare?
Dihlogo tše Dingwe tša Inthaneteng
O ka Dira’ng ge o Tlaišwa ke Bomphenyašilo?
Ba ba bantši bao ba tlaišwago ke bomphenyašilo ga ba tsebe gore ba dire eng. Sehlogo se se hlalosa seo se ka dirwago go kaonefatša boemo.
Na o Tshwenyegile Kudu ka Ponagalo ya Gago?
O ka itebelela bjang ka tsela e lekalekanego ge e ba o na le bothata ka ponagalo ya gago?
Nka Dira’ng ge e ba go na le Bolwetši bjo bo Ntshwenyago?—(Karolo 1)
Bafsa ba bane ba hlalosa seo se ba thušago go lebeletšana le malwetši a bona le go dula ba na le pono e nepagetšego.
Seo Bafsa ba se Bolelago ka Ponagalo ya Mmele
Ke ka baka la’ng e le tlhohlo go bafsa go ba le pono e lekalekanego ka ponagalo ya mmele? Ba ka thušwa ke’ng?
Toro ya Moapei wa Dinkgwa
Taonelouta le go phrintha letlakala le leo le tsenywago mebala ke moka o nyake dilo tšeo di sa swanego magareng ga diswantšho tše tše pedi.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 3:1-36
3 Bjale go be go na le monna yo mongwe wa Bafarisei, yoo leina la gagwe e bego e le Nikodemo,+ moetapele wa Bajuda.2 Yena yo o tlile go Jesu e le bošego,+ a re go yena: “Rabi*+ re tseba gore wena bjalo ka morutiši+ o tšwa go Modimo;+ gobane ga go motho yo a ka dirago dipontšho+ tše tše o di dirago ka ntle le ge Modimo a na le yena.”+3 Jesu ge a araba a re go yena:+ “Ruriruri ke re go wena: Ka ntle le gore motho a tswalwe gape,+ a ka se ke a bona mmušo wa Modimo.”+4 Nikodemo a re go yena: “Motho a ka tswalwa bjang ge a tšofetše? Na a ka tsena popelong ya mmagwe gomme a tswalwa gape?”5 Jesu a araba a re: “Ruriruri ke re go wena: Ka ntle le gore motho a tswalwe ka meetse+ le ka moya,+ a ka se ke a tsena mmušong wa Modimo.6 Se se tswetšwego ke nama ke nama gomme se se tswetšwego ke moya ke moya.+7 O se ke wa makala gobane ke go boditše gore le swanetše go tswalwa gape.+8 Phefo+ e fokela mo e ratago, wa kwa modumo wa yona, eupša ga o tsebe moo e tšwago gona le moo e yago gona. Go bjalo le ka yo mongwe le yo mongwe yo a tswetšwego ke moya o mokgethwa.”+9 Nikodemo ge a araba a re go yena: “Dilo tše di ka direga bjang?”10 Jesu ge a araba a re go yena: “O ka re o le morutiši wa Isiraele eupša wa se tsebe dilo tše?+11 Ruriruri ke re go wena: Re bolela seo re se tsebago gomme re hlatsela seo re se bonego,+ eupša lena ga le amogele bohlatse bjo re bo neago.+12 Ge e ba ke le boditše dilo tša lefaseng fela la se dumele, le tla dumela bjang ge e ba ke le botša dilo tša legodimong?+13 Go feta moo, ga go motho yo a kilego a rotogela legodimong+ ge e se yo a theogilego a etšwa legodimong,+ e lego Morwa wa motho.+14 Le gona, bjalo ka ge Moshe a ile a fega noga+ lešokeng, le Morwa wa motho o tla fegwa ka yona tsela yeo,+15 gore yo mongwe le yo mongwe yo a dumelago go yena a be le bophelo bjo bo sa felego.+16 “Gobane Modimo o ratile+ lefase kudu mo a ilego a gafa Morwa wa gagwe yo a tswetšwego a nnoši+ gore yo mongwe le yo mongwe yo a dumelago+ go yena a se ke a fedišwa,+ eupša a be le bophelo bjo bo sa felego.+17 Gobane Modimo o romile Morwa wa gagwe lefaseng, e sego gore a le ahlole,+ eupša gore lefase le phološwe+ ka yena.18 Yo a dumelago go yena a ka se ke a ahlolwa.+ Yo a sa dumelego go yena o šetše a ahlotšwe, gobane ga se a dumela leineng la Morwa yo a tswetšwego a nnoši wa Modimo.+19 Bjale wo ke motheo wa kahlolo, gore seetša+ se tlile lefaseng;+ eupša batho ba ratile leswiswi go e na le seetša+ gobane mediro ya bona e le e kgopo.20 Gobane yo a tlwaetšego go dira dilo tše mpe+ o hloile seetša gomme ga a tle go sona, e le gore mediro ya gagwe e se ke ya solwa.+21 Eupša yo a dirago sa therešo o tla seetšeng,+ e le gore mediro ya gagwe e bonagatšwe e le yeo e dirilwego ka go dumelelana le Modimo.”22 Ka morago ga dilo tše Jesu le barutiwa ba gagwe ba ya magaeng a Judea, a fetša nako e itšego le bona moo gomme a kolobetša.*+23 Eupša Johane+ le yena o be a kolobetša kua Enone kgauswi le Salima, gobane go be go na le meetse+ a mantši moo gomme batho ba tšwela pele ba etla, ba kolobetšwa;+24 ka nako yeo Johane o be a sešo a lahlelwa kgolegong.+25 Ka gona, barutiwa ba Johane ba tsoša ngangišano le Mojuda yo mongwe mabapi le tlhwekišo.+26 Ke moka ba tla go Johane, ba re go yena: “Rabi, motho yo a bego a na le wena ka mošola wa Noka ya Jorodane, yo o mo hlatsetšego,+ bona, o a kolobetša gomme bohle ba ya go yena.”+27 Johane ge a araba a re: “Motho a ka se amogele selo le ge e le setee ka ntle le ge a se neilwe se etšwa legodimong.+28 Lena ka noši le a ntlhatsela gore ke itše: Ga se nna Kriste,+ eupša ke romilwe pele ga yena yoo.+29 Yo a nago le monyadiwa ke monyadi.+ Lega go le bjalo, mogwera wa monyadi ge a ema kgauswi le yena gomme a mo kwa, o thaba kudu ka baka la lentšu la monyadi. Ka gona, lethabo le la ka le phethegile.+30 Yena yoo o swanetše go tšwela pele a oketšega, eupša nna ke swanetše go tšwela pele ke fokotšega.”31 Yo a tšwago godimo o okametše ba bangwe ka moka.+ Yo a tšwago lefaseng, o tšwa lefaseng gomme o bolela dilo tša lefaseng.+ Yo a tšwago legodimong o okametše ba bangwe ka moka.+32 O hlatsela se a se bonego le se a se kwelego,+ eupša ga go motho yo a amogelago bohlatse bja gagwe.+33 Yo a amogetšego bohlatse bja gagwe o beile leswao la gagwe go bjona la gore Modimo ke wa therešo.+34 Gobane yo Modimo a mo romilego o bolela dipolelo tša Modimo,+ ka ge a sa nee moya ka go lekanyetša.+35 Tate o rata+ Morwa gomme o gafetše dilo ka moka diatleng tša gagwe.+36 Yo a dumelago+ go Morwa o na le bophelo bjo bo sa felego;+ yo a sa kwego Morwa a ka se ke a bona bophelo,+ eupša kgalefo ya Modimo e dula e le go yena.+


text:
Kgalekgale monna o ile a ya gae morago ga go etela dikarolong tša go fapana tša Afrika mengwaga ye mentši. O be a otile ebile a swerwe ke tlala, gomme tšhelete ya gagwe e fedile. “Ke lapile kudu,” a ipotša bjalo a la gare a ikgoga tseleng. “O kare nkabe ke le gae mpeteng wa masethesethe, mpa ya ka e khorišitšwe ke dijo tša borutho.”
Mafelelong o ile a fihla motseng. “Aga, dintlo ke tše,” a ipotša bjalo. “Motho wa go loka o tlo mpha dijo, ke a tseba.” O kokotile lebating le le lela, efela dikarabo ka moka di be di swana:
“Sepela. Ga re na dijo tše re ka go fago.”
“Tshwarelo hle, ga ke na selo.”
“Sepela o ye go nyaka mošomo. Nka se go fe selo.”
Monna wa batho o be a nyamile kudu. O dutše ka thoko ga tsela gomme a tsenya hlogo ka diatleng. “Ke tlile go dira bjang?” a nagana. “Ge nka se hwetše dijo ka pela ke tla hwa ka tlala.” O be a bogetše batho ba sepela tseleng. “Ka moka ga bona ba ya gae fao ba tlo hwetšago dijo tša borutho,” a nagana. “O kare nkabe ke swana le bona.”
O ile a tlelwa ke kgopolo ye bohlale. O ile a gotša mollo gomme a bea poto ya go apea go ona. O ile a tlatša poto ka meetse gomme a thoma go bela.
“Ke tlilo go dira …” a realo a hlaboša lentšu, “… poto ye kgolo ya sopo ya leswika!”
Go ile gwa feta basadi ba babedi ba etšwa mmarakeng ba eya gae. “O dira eng?”
ba botšiša.
“Sopo ya leswika,” a realo monna.
“Sopo ya leswika?” yo mongwe wa basadi a realo. “Ke thoma go kwa taba ye bjalo.”
“O tlilo tsenya eng ka gare?” mosadi a botšiša.
“Ke tla go bontšha gona bjale,” a realo monna. O ile a tsenya seatla potleng gomme a ntšha leswika la nkgokolo la boreledi. “Ke tla le tsenya ka potong. Ke motswako wa maleatlana. Ka go hloka mahlatse ga ke na eiye le dikherote tše mmalwa. Ge nkabe di le gona e be e tlo ba sopo ya bose kudu.”
“Tšea,” ba realo basadi. “Di tsenye ka potong ya gago ka pela.”
Monna o ile a tsenya eiye le dikherote ka potong ya gagwe gomme a e tswalela ka sekhurumelo. Monna o ile a kwa tatso ka morago ga metsotso ye mmalwa. “Yam, yam, yam!” a realo. “Sopo ya bose ka tsela ye! Ga go mo nkilego ka kwa tatso ye bose ka tsela ye. Ešita le kua Malawi, mo go dirwago disopo tše dibose.”
“E re ke kwe tatso hle,” yo mongwe wa basadi a kgopela.
Mogwera wa gagwe o ile a mo kgoromeletša ka thoko. “Nna pele,” a realo.
Gomme a tšhela sopo ya leswika ka komiking, mosadi a kwa tatso. Ba ile ba bethantšha dipounama tša bona.
“E bose kudu,” ba realo basadi. “O kgona kudu go apea.” Efela ba be ba nyaka go tseba. “O tšhetše eng ka mo sopong?” ba botšiša.
“Nka se le hlalošetše ka motswako wo,” monna a realo. “Ke sephiri.”
Ka morago monna a bona mošemanyana a swere seroto sa morogo. O ile a ema go fihlela mošemane a fihla kgauswi le yena. O ile a tšea lehwana la gagwe gomme a kwa tatso ya sopo.
“Sopo ya bose ka tsela ye,” a bolela a hlaboša lentšu gore mošemane a mo kwe. “Ga go mo nkilego ka kwa tatso ye bose ka tsela ye. Ešita le kua Malawi, mo go dirwago disopo tše dibose. Ke hloka fela ngata ya morogo, gore e be gabotse.”
Mošemanyana o ile a ema. “Ke tla go fa morogo wo o nyakago,” a realo. “O tla nkweša tatso ya sopo ya gago ka morago?” a botšiša.
“Ee, ke tla dira bjalo,” monna a realo. O ile a lahlela morogo ka potong gomme a hudua. O ile a tšhela sopo ye nnyane ka komiking a e fa mošemane. “Ee, o tla kwa tatso ya motswako wa maleatlana,” a realo. “Ga se mo go botse?”
“E bose,” a realo mošemanyana. “Ke ile go botša batho bohle gore ba tle ba kwe tatso.”
Gateetee ke ge go eme molokoloko wa batho ba motse ba emetše go kwa tatso ya sopo ya leswika. Efela, pele monna a ka kweša motho le ka o tee tatso, o ile a kgopela batho ba motse gore ba mo fe potata, lerapo la go ba le dinama, letswatšana le pepere. O ile a di tsenya ka sopong ka moka. Motswako o ile a phophoma, wa kotofala gomme wa ba bose ka motsotswana.
Batho ba bantši ba ile ba tla molokolokong. Motho yo mongwe le yo mongwe o be a nyaka go tsenya se sengwe sopong. Ge batho ba tsenya dilo tše dintši, tatso ya sopo le yona ya kaonafala, gomme ya se fele ka pela.
E rile ge bošego bo fihla ya ba batho bohle ba khoše gomme poto ga e sa na selo. Batho bohle ba be ba myemyela ba thabile. “Monna yo ke moapei yo hlwahlwa,” ba realo. “O swanetše go ba a ithutile go apea kua mošate wa kgoši ya Malawi.”
“Ke tatso ye bose ya sopo ye nkilego ka ekwa,” meyara a botša monna. “Mantšiboa o tle go robala ntlong ya ka, mpeteng wa masethesethe ka kobo ye borutho. Mesong o tla ruta moapeedi wa ka go apea sopo.”
Monna o ile a myemyela ge a hlatswa poto ya gagwe ya go se be le selo. E bile sopo ye bose kudu, gomme ga se a diriša le sente go yona. Monna o ile a tsenya leswika ka potleng ya gagwe, o ile a tšea poto ya gagwe gomme a ya ntlong ya meyara go yo robala boroko bjo bobose.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Bakorinthe 4:1-18
4 Ka gona, ka ge re na le bodiredi+ bjo go ya ka kgaugelo yeo re e bontšhitšwego+ ke Modimo, ga re lape;2 eupša re tlogetše dilo tša bomenetša tšeo di hlabišago dihlong,+ re sa sepele ka maano, le gona re sa kgopamiše lentšu la Modimo,+ eupša ka go bonagatša therešo ra ipolelela letswalong la motho yo mongwe le yo mongwe mahlong a Modimo.+3 Ge e ba bjale ditaba tše dibotse tšeo re di bolelago ge e le gabotse di širegile, di širegile go bao ba tlago go fedišwa,+4 bao go bona modimo wa lefase le+ a foufaditšego menagano ya ba ba sa dumelego,+ e le gore seetša+ sa ditaba tše dibotse tša letago+ mabapi le Kriste, yo e lego seswantšho+ sa Modimo, se se ke sa ba phadimela.+5 Gobane ga re bolele ka rena, eupša re bolela ka Kriste Jesu e le Morena+ le gore re bahlanka ba lena+ ka baka la Jesu.6 Gobane Modimo ke yena yo a itšego: “Seetša a se bonege leswiswing,”+ gomme o bonegetše dipelo tša rena gore a di edišetše+ ka tsebo ya letago+ ya Modimo a diriša sefahlego sa Kriste.+7 Lega go le bjalo, letlotlo+ le re le swere ka dibjana+ tša letsopa,+ gore matla+ a fetago a tlwaelegilego e be a Modimo+ e sego a rena.+8 Re gateletšwe ka ditsela tšohle,+ eupša ga se ra pitlaganywa wa go palelwa ke go šutha; re a gakantšhwa, eupša ga se gore ga re na tsela ya go tšwa;+9 re a tlaišwa, eupša ga se ra lahlwa;+ re lahlelwa fase+ ke mathata, eupša ga re senywe.+10 Ka mehla re kgotlelela mmeleng wa rena go swarwa ka tsela e sehlogo moo Jesu a ilego a go kgotlelela,+ gore bophelo bja Jesu le bjona bo bonagatšwe mmeleng wa rena.+11 Gobane rena bao ba phelago, ka mehla re lebanywa le lehu+ ka baka la Jesu, e le gore bophelo bja Jesu le bjona bo bonagatšwe nameng ya rena e hwago.+12 Ka baka leo lehu le šoma go rena, eupša bophelo bo šoma go lena.+13 Ka ge bjale re na le moya o swanago wa tumelo o etšago woo go ngwadilwego ka wona gwa thwe: “Ke bontšhitše tumelo, ka gona ka bolela.”+ Le rena re bontšha tumelo e bjalo, ka gona re a bolela,14 re tseba gore yo a tsošitšego Jesu le rena o tla re tsoša go etša ge Jesu a ile a tsošwa gomme o tla re tliša pele ga gagwe.+15 Gobane dilo tše ka moka di dirwa bakeng sa lena,+ e le gore go oketšwa ga botho bjo bogolo bja Modimo go oketšege le go feta ka gobane ba bangwe ba bantši ba tliša ditebogo gore go išwe letago go Modimo.+16 Ka gona ga re lape, eupša gaešita le ge e ba motho yo re lego yena ka ntle a onala, ruri motho yo re lego yena ka gare+ o mpshafatšwa letšatši le letšatši.17 Gobane le ge tlaišego e le ya nakwana+ gomme e le bohwefo, e re tšweleletša letago le legolo kudu gomme ke la ka mo go sa felego;+18 ge re dutše re iša mahlo a rena dilong tše di sa bonwego, e sego dilong tše di bonwago.+ Gobane dilo tše di bonwago ke tša nakwana,+ eupša dilo tše di sa bonwego ke tša ka mo go sa felego.+


text:
Ba Ile ba Ikgafa ka go Rata
—Kua Taiwan
CHOONG KEON le Julie, e lego banyalani bao ga bjale ba lego nywageng ya magareng ga bo-30, ba thomile go hlankela e le babulamadibogo ba ka mehla kua Sydney, Australia, mo e ka bago nywaga e mehlano e fetilego. Choong Keon o re: “Re be re šoma mošomo wa nakwana wa boiphedišo gomme re phela bophelo bja manobonobo. Moo re bego re dula gona boemo bja leratadima e be e le bjo bo kgahlišago gomme le bophelo bo le bose. Re be re thabela go phela kgauswi le meloko le bagwera.” Go sa šetšwe seo, Choong Keon le Julie ba be ba sa iketla. Ka baka la’ng? Ba be ba tseba gore maemo a bona a be a ba dumelela go dira mo go oketšegilego tirelong ya Jehofa, eupša ba dikadika go dira diphetogo.
Ke moka, kopanong ya selete ya 2009, ba ile ba kwa polelo yeo e ilego ya ba kgoma kudu. Seboledi se ile sa bolela kudu ka bao ba bego ba ka katološa bodiredi bja bona. Se itše: “Anke le nagane ka mohlala wo: Mootledi a ka laola koloi ya gagwe gore e ye ka go le letshadi goba ka go le letona ge feela koloi yeo e sepela. Ka mo go swanago, Jesu a ka re hlahla gore re katološe bodiredi bja rena, eupša o dira seo ge feela re gata mogato—ge e ba re dira maiteko a magolo a go fihlelela pakane ya rena.” * Banyalani ba ba ile ba ikwa eka seboledi se bolela le bona ka go lebanya. Kopanong yona ye, go ile gwa boledišanwa le banyalani ba baromiwa bao ba hlankelago kua Taiwan. Ba ile ba bolela ka lethabo leo ba le hwetšago bodireding gomme ba gatelela gore go be go sa nyakega thušo e kgolo. Le lekgeng le, Choong Keon le Julie ba ile ba kwa eka mantšu ao a lebišitšwe go bona.
Julie o re: “Ka morago ga kopano yeo, re ile ra rapela Jehofa gore a re nee sebete sa gore re hudugele Taiwan.” O oketša ka gore: “Eupša re be re tšhogile, re dikadika go hudugela nageng e šele.” Lengwalo leo le ilego la ba thuša go dira phetho ke Mmoledi 11:4, yeo e rego: “Yo a šeditšego phefo a ka se bjale peu; yo a lebeletšego maru a ka se bune.” Choong Keon o re: “Re ile ra dira phetho ya gore re tlogele go ‘šetša phefo le go lebelela maru’ gomme re thome go ‘bjala le go buna.’” Ba ile ba rapela ka mo go tseneletšego ka taba yeo, ba bala diphihlelo tša baromiwa, ba ngwalelana di e-mail le bao ba šetšego ba hudugetše Taiwan, ba rekiša dikoloi tša bona le dithoto, ke moka ba hudugela Taiwan ka morago ga dikgwedi tše tharo.
GO HWETŠA LETHABO LA GO DIRA BOBOLEDI
Bana babo rena le dikgaetšedi ba ka godimo ga ba 100 bao ba tšwago dinageng dišele ga bjale ba hlankela mafelong ao go nyakegago bagoeledi ba oketšegilego ba Mmušo kua Taiwan. Ba tšwa Australia, Brithania, Canada, Fora, Japane, Korea, Sepania le United States, gomme ke ba nywaga ya magareng ga e 21 le e 73. Gare ga bona go na le dikgaetšedi tše di sa nyalwago tša ka godimo ga tše 50. Ke’ng seo se thušitšego bana babo rena ba le dikgaetšedi bao ba fišegago go dira boboledi nageng e šele? Anke re kweng.
Laura, e lego kgaetšedi yo a sa nyalwago yo a tšwago Canada, o hlankela e le mmulamadibogo ka bodikela bja Taiwan. Eupša o thomile go rata go ya tšhemong nywageng e ka bago e lesome e fetilego. Laura o re: “Ke be ke sa thabele bodiredi ka ge ke be ke sa tšee karolo ka botlalo go bjona.” Ke moka bagwera ba gagwe ba kua Canada ba ile ba mo kgopela gore a ye le bona Mexico go yo dira boboledi moo kgwedi ka moka. Laura o oketša ka gore: “Leo e be e le lekga la mathomo ke tšea karolo ka botlalo bodireding gomme ka makala ke bo thabela!”
Phihlelo yeo e thabišago e ile ya kgothaletša Laura go naganišiša ka go hudugela phuthegong ya leleme lešele kua Canada. O ile a ingwadiša klaseng ya go ithuta se-China, a hlankela sehlopheng sa se-China, gomme a ipeela pakane ya go hudugela Taiwan, ke moka a fihlelela pakane yeo ka September 2008. Laura o re: “Go ntšere mo e ka bago ngwaga gore ke ikwe ke le gae, eupša ga bjale ga ke lore go boela Canada.” O ikwa bjang ka modiro wa boboledi? O re: “Ga bjale ke tloga ke o thabela. Ga go na seo se nkgotsofatšago go feta go bona barutwana ba Beibele ba fetoša maphelo a bona ge ba dutše ba tseba Jehofa. Go hlankela Taiwan go nneile sebaka sa go latswa lethabo leo le legolo ka makga a mantši.”
GO LEBELETŠANA LE GO SE TSEBE LELEME GABOTSE
Brian le Michelle, e lego banyalani bao ba lego nywageng ya magareng ga bo-30 bao ba tšwago United States ba ile ba hudugela Taiwan mo e ka bago nywaga e seswai e fetilego. Mathomong ba be ba nagana gore ga ba dire mo go lekanego bodireding. Eupša moromiwa yo a nago le phihlelo o ile a ba botša gore: “Le ge le ka nea motho pampišana feela, le swanetše go gopola gore mohlomongwe ke la mathomo motho yoo a ekwa ka Jehofa. Ka gona le se ke la nagana gore ga le dire mo go lekanego!” Kgothatšo yeo e ile ya thuša Brian le Michelle kudu gore ba se ke ba lahlela toulo. Ngwanabo rena yo mongwe o ile a ba botša gore: “E le gore le se ke la nyama, le se ke la hlahloba tšwelopele ya lena ya go ithuta se-China letšatši le letšatši, eupša le e hlahlobe nako e nngwe le e nngwe ge le etšwa kopanong.” Ba ile ba dira sona seo gomme lehono ke babulamadibogo ba atlegago.
Ke’ng seo se ka go kgothaletšago gore o ithute leleme lešele? Leka go etela naga yeo o ka ratago go hlankela go yona. Eya dibokeng tša moo, gwerana le bana babo rena le dikgaetšedi ba moo gomme o sepele le bona modirong wa boboledi. Brian o re: “Ka morago ga gore o lemoge gore batho ba bantši ba arabela gabotse molaetšeng wa Mmušo le go bona lerato le borutho la bana babo rena le dikgaetšedi, o tla tutueletšega go hlankela nageng e šele.”
GO THWE’NG KA MOŠOMO WA BOIPHEDIŠO?
Babulamadibogo ba bantši bao ba hlankelago moo go nyakegago bagoeledi ba oketšegilego ba Mmušo kua Taiwan ba iphediša ka go ruta Seisemane. Kristin le Michelle ba rekiša dihlapi. Kristin o re: “E be e le la mathomo ke dira seo, eupša mošomo wo o nthuša gore ke dule nageng ye.” Ge nako e dutše e eya, Kristin o ile a hwetša batho bao ba mo rekelago ka mehla. Mošomo wo wa nakwana o mo thuša gore a kgone go hlokomela yena le mosadi wa gagwe, e bile o ba nea nako e lekanego ya go phetha modiro wo ba o tletšego nageng yeo, e lego wa bobulamadibogo, modiro wa go rea batho.
“IPSHINE KA TIRELO”
William le Jennifer, e lego banyalani bao ba tšwago United States, ba fihlile Taiwan nywageng e ka bago e šupa e fetilego. William o re: “Ka dinako tše dingwe ke be ke lapa ka ge ke be ke swanetše go ithuta leleme le lefsa, ka mo ke le mmulamadibogo, ke hlokomela phuthego e bile ke hlokomela lapa.” Ke’ng seo se ba thušitšego gore ba atlege le go dula ba thabile? Ba ile ba ipeela dipakane tšeo ba ka kgonago go di fihlelela. Ka mohlala, ge ba be ba ithuta se-China ga se ba ka ba nyaka go se tseba ka ponyo ya leihlo, ka go re’alo ga se ba ka ba nyama kudu ge go be go bonagala eka ga ba sware dilo ka pela.
William o re o gopola molebeledi yo mongwe wa mosepedi a mmotša gore: “Ipshine ka tirelo.” Ka morago ga go ipeela pakane ya moya, re swanetše go thabela megato yeo re e tšeago go re thuša go e fihlelela. William o re go diriša keletšo yeo go thušitše yena le mosadi wa gagwe go fetofetoga le maemo, go theetša keletšo ya bana babo rena ba lefelong leo bao ba nago le boikarabelo le go fetoša tsela yeo ba bego ba dira dilo ka yona e le gore ba kgone go atlega bodireding nageng yeo. O oketša ka gore: “Keletšo yeo e ile ya re thuša le gore re thabele botse bja sehlakahlakeng seo re bego re hlankela go sona.”
Go swana le William le Jennifer, Megan, e lego kgaetšedi wa mmulamadibogo yo a sa nyalwago yo a tšwago United States, o ipshina ka tirelo ge a dutše a katanela go fihlelela pakane ya gagwe ya go bolela se-China gabotse. Mafelobekeng a mangwe le a mangwe o šoma gotee le sehlopha sa bagoeledi bao ba dirago boboledi tšhemong yeo e kgahlišago—boemakepeng bja Kaohsiung, e lego boemakepe bjo bogologolo bja Taiwan. Megan o ile a kgona go bolela ditaba tše dibotse dikepeng tše dintši gomme a bolela le barei ba dihlapi bao ba tšwago Bangladesh, India, Indonesia, Philippines, Thailand le Vanuatu. Megan o re: “Ka ge barei ba dihlapi ba sa dule nako e telele moo boemakepeng, re ba swarela thuto ya Beibele di tloga fase. Gore ke kgone go ba fihlelela ka moka, gantši ke ithuta le ba bane goba ba bahlano ka nako e tee.” Se-China sa gagwe se bjang? O re: “Ke duma eka nka ithuta sona ka pela, eupša ga ke lebale seo ngwanabo rena yo mongwe a ilego a mpotša sona ge a be a re: ‘A re direng sohle seo re ka se kgonago, gomme Jehofa o tla re thuša go phetha bodiredi bja rena.’”
NYAKIŠIŠA KA LEFELO LEO O NYAKAGO GO HLANKELA GO LONA
Pele ga ge Cathy, yo a tšwago Brithania a ka hudugela nageng e šele, o ile a dira nyakišišo ka naga e bolokegilego yeo kgaetšedi yo a sa nyalwago a ka hlankelago go yona. O ile a rapela Jehofa ka taba yeo gomme a ngwalela diofisi tša makala tše mmalwa, a botšiša ka dikotsi tšeo di ka welago dikgaetšedi tšeo di sa nyalwago. Ka morago ga moo, o ile a naganišiša ka dikarabo tša mangwalo a gagwe gomme a kgetha Taiwan.
Ka 2004, ge Cathy a be a na le nywaga e 31, o ile a hudugela Taiwan, moo a phelago bophelo bjo bonolo. O re: “Ke ile ka botšiša bana babo rena le dikgaetšedi ba moo ka mafelo a makaone ao nka rekago dienywa le merogo ka theko ya tlase. Keletšo ya bona e botse e nthušitše go seketša tšhelete.” Ke’ng seo se mo thušago go phela bophelo bjo bonolo? Cathy o re: “Gantši ke rapela Jehofa gore a nthuše go kgotsofalela dijo tše bonolo tšeo ke di jago gotee le diaparo tše di hlomphegago tšeo ke nago le tšona. Ke bona gore Jehofa o araba dithapelo tša ka ka go nthuša gore ke tsebe dilo tšeo ke di hlokago le go nthuša gore ke kgotsofale gaešita le ge ke se na dilo ka moka tšeo ke di nyakago.” O oketša ka gore: “Ke thabela go phela bophelo bjo bonolo ka gobane seo se nthuša gore ke tsepamiše monagano wa ka dilong tša moya.”
Lega go le bjalo, Cathy ga a phele bophelo bjo bonolo feela eupša gape o a bo thabela. O hlalosa lebaka la seo ka gore: “Ke dira boboledi lefelong leo batho ba bantši ba arabelago gabotse ditabeng tše dibotse. Seo se a nthabiša e le ruri!” Ge a be a fihla Taiwan, motseng woo a thomilego go hlankela e le mmulamadibogo go wona go be go na le diphuthego tše pedi feela tša se-China, eupša lehono go na le diphuthego tše šupa. Cathy o re: “Ruri go bona ka mahlo koketšego yeo e makatšago le go tšea karolo modirong wa puno go dira gore letšatši le letšatši ke thabe!”
‘BA BE BA TLOGA BA NTLHOKA!’
Choong Keon le Julie bao go boletšwego ka bona mathomong a sehlogo se ba tšwela pele bjang tirelong ya bona? Mathomong Choong Keon o be a ikwa eka go se tsebe se-China gabotse go mo dira gore a hloke mohola ka phuthegong. Eupša bana babo rena ba moo ba be ba sa mo lebelele ka tsela yeo. Choong Keon o re: “Ge phuthego ya rena e be e arolwa go ba diphuthego tše pedi, ke ile ka newa boikarabelo bjo bo oketšegilego ka ge ke be ke le mohlanka wa bodiredi. Ka nako yeo, ke ile ka ikwa gore ke hlankela moo go nago le tlhokagalo e kgolo.” Choong Keon o bolela a myemyela gore: “Tlhokagalo yeo e be e le e kgolo kudu moo ba bego ba tloga ba ntlhoka!” Lehono, o hlankela e le mogolo. Julie o oketša ka gore: “Re kgotsofetše e bile re hweditše lethabo leo re sa kago ra ba le lona. Morero wa rena wa go tla mo e be e le go tlo thuša, eupša gona bjale go holegile rena. Ruri re leboga Jehofa ge a re dumeletše go hlankela mo!”
Dinageng tše dintši, go sa dutše go nyakega bašomi ba oketšegilego punong ye ya moya. Na o kgauswi le go fetša sekolo gomme o ipotšiša ka seo o tlago go se dira ka bophelo bja gago? Na ga se wa nyala goba go nyalwa gomme o kganyoga go dirišwa ka mo go oketšegilego ke mokgatlo wa Jehofa? Na o ka rata gore lapa la gago le be le dinako tše di kgahlišago tirelong ya Jehofa? Na o rotše modiro, gomme o na le phihlelo ya bohlokwa ya bophelo ka moka yeo o ka e abelanago le ba bangwe? O tla šegofatšwa kudu ge o ka phetha ka go katološa bodiredi bja gago ka go hlankela moo go nyakegago bagoeledi ba oketšegilego ba Mmušo.
^ ser. 3 Bala puku ya “Go Nea Bohlatse bjo bo Tletšego” ka Mmušo wa Modimo, kgaolo 16, dirapa 5-6.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hesekiele 46:1-24
46 “Se ke seo Mmuši Morena Jehofa a se boletšego: ‘Ge e le mabapi le kgoro ya lapa la ka gare yeo e lebeletšego bohlabela,+ e dule e tswaletšwe+ ka matšatši a tshela a mošomo,+ e bulwe ka letšatši la sabatha, e be e bulwe ka letšatši la kgwedi e mpsha.+2 Kgošana e tsene ka tsela ya mathudi a kgoro go tšwa ka ntle,+ e eme kgauswi le mojako wa kgoro;+ baperisita ba neele sebego sa yona se se feletšego sa go fišwa gotee le dihlabelo tša yona tša mohlakanelwa, e khuname mojakong wa kgoro gomme e tšwe,+ eupša ge e le kgoro e se ke ya tswalelwa go fihla mantšiboa.3 Batho ba naga ba khuname pele ga Jehofa ba le mojakong wa kgoro yeo ka disabatha le ka dikgwedi tše mpsha.+4 “‘Sebego se se feletšego sa go fišwa seo kgošana e swanetšego go se neela Jehofa ka letšatši la sabatha e be dikgapana tše tshela tše phetšego gabotse le kgapa e phetšego gabotse;+5 ge e ba e le sebego sa mabele, e neele tekanyo ya seroto* bakeng sa kgapa,+ gomme bakeng sa dikgapana e neele sebego sa mabele kamoo e ka kgonago ka gona,+ ge e le mabapi le makhura, e be tekanyo ya moruswi* bakeng sa seroto.+6 Letšatšing la kgwedi e mpsha+ go be le powana, powana e phetšego gabotse go tšwa mohlapeng, dikgapana tše tshela le kgapa; e be tše phetšego gabotse.+7 Ge e ba e le sebego sa mabele, e neele tekanyo ya seroto bakeng sa powana le tekanyo ya seroto bakeng sa kgapa, e neele le dikgapana go ya kamoo e ka kgonago ka gona; ge e le mabapi le makhura, e be tekanyo ya moruswi bakeng sa seroto.+8 “‘Ge kgošana+ e tsena, e tsene ka tsela ya mathudi a kgoro e be e tšwe ka tsela ya gona.+9 Ge batho ba naga ba etla pele ga Jehofa dihleng tša menyanya,+ yoo a tsenago ka tsela ya kgoro ya ka leboa+ go tlo khunama, a tšwe ka tsela ya kgoro ya ka borwa;+ yoo a tsenago ka tsela ya kgoro ya ka borwa a tšwe ka tsela ya kgoro ya ka leboa. Go se be le yo a boelago morago ka tsela ya kgoro yeo a tsenego ka yona, gobane o swanetše go tšwa thwii ka tsela yeo a lebanego le yona.10 Ge e le kgošana yeo e lego gare ga bona, ge ba tsena, le yona e tsene; ge ba etšwa, le yona e tšwe.+11 Sebego sa mabele menyanyeng+ le dihleng tša menyanya e be tekanyo ya seroto bakeng sa powana le tekanyo ya seroto bakeng sa kgapa, e neele le dikgapana go ya kamoo e ka kgonago ka gona; ge e le mabapi le makhura, e be tekanyo ya moruswi bakeng sa seroto.+12 “‘Ge e ba kgošana e ka tlišetša Jehofa sebego se se feletšego sa go fišwa+ e le sebego sa boithaopo, goba ya mo tlišetša dihlabelo tša mohlakanelwa e le sebego sa boithaopo, gona go be le motho yo a e bulelago kgoro e lebeletšego ka bohlabela,+ e tliše sebego se se feletšego sa go fišwa le dihlabelo tša mohlakanelwa go etša ge e dira bjalo ka letšatši la sabatha.+ Ke moka e tšwe, gomme go be le motho yo a tswalelago kgoro ka morago ga ge e tšwile.+13 “‘O tlišetše Jehofa kgapana e phetšego gabotse, yeo e lego ngwageng wa yona wa pele, o e tliše e le sebego se se feletšego sa go fišwa se se tlišwago letšatši le letšatši.+ O e tliše mesong e mengwe le e mengwe.14 Ge e ba e le sebego sa mabele, o se tliše mesong e mengwe le e mengwe gotee le karolo ya botshelela ya seroto, ge e le mabapi le makhura, o tliše a ka godingwana ga lithara gore o foketše bupi bja mathume+ ka ona. Sebego sa mabele seo se tlišetšwago Jehofa ke molao wa neng le neng, o sa kgaotšego.15 Ba tliše kgapana, sebego sa mabele le makhura mesong e mengwe le e mengwe e le sebego sa ka mehla se se feletšego sa go fišwa.’16 “Se ke seo Mmuši Morena Jehofa a se boletšego: ‘Ge e ba kgošana e ka nea yo mongwe le yo mongwe wa barwa ba yona mpho gore e be bohwa bja gagwe, mpho yeo e tla ba thoto ya barwa ba yona. Ke kabelo ya bona yeo ba e hweditšego e le bohwa.17 Ge e ba e ka ntšha mpho bohweng bja yona gomme ya e nea yo mongwe wa bahlanka ba yona, le yona mpho yeo e tla ba ya mohlanka yoo go ba go fihla ka ngwaga wa khunologo;+ e tla ba gona e boelago go kgošana. Ke feela bohwa bja yona—ge e le mabapi le barwa ba yona—bjo bo swanetšego go dula e le bja bona.18 Kgošana ga se ya swanela go tšea bohwa le ge e le bofe bja batho e le go ba gapeletša go tlogela seo ba se abetšwego.+ E swanetše go nea barwa ba yona bohwa go tšwa kabelong ya yona, e le gore yo mongwe le yo mongwe wa batho ba ka a se ke a aroganywa le kabelo ya gagwe.’”+19 A ntsenya ka mojako+ wa ka lehlakoreng la kgoro e yago diphapošing tše kgethwa tša go jela, tšeo e bego e le tša baperisita, e bile di lebeletše ka leboa,+ gona moo ka bona lefelo le lengwe ka mahlakoreng a mabedi a ka morago thokong ya ka bodikela.20 A bolela le nna a re: “Le ke lefelo leo go lona baperisita ba tlago go fufutša sebego sa molato+ le sebego sa sebe,+ le moo ba tlago go apea sebego sa mabele,+ e le gore ba se ke ba ntšhetša selo ka ntle ga lapa la ka ntle gomme ba kgethagatša batho ba sa swanela.”+21 A nntšhetša lapeng la ka ntle a mphetiša dithekgong tše nne tša dikhutlo tša lapa, ka bona lapa kgauswi le sethekgo se sengwe sa sekhutlo sa lapa gotee le le lengwe kgauswi le sethekgo se sengwe sa sekhutlo sa lapa.22 Dithekgong tše nne tša dikhutlo tša lapa go be go na le malapa a manyenyane, botelele bja ona e le dikubiti tše masomenne gomme bophara e le dikubiti tše masometharo. Ka bone bja tšona gotee le meago ya dikhutlong di be di lekana ka meelo.23 Ka bone bja tšona di be di dikologilwe ke morako wa maswika gomme go dikologa botlase bja merako yeo go be go dirilwe mafelo a go fufuletša.+24 Ke moka a re go nna: “Tše ke dintlo tša bao ba fufutšago, ke moo badiredi ba Ntlong ba fufutšago dihlabelo tše di tlišwago ke batho.”+


text:
TABA YA LETLAKALA LA KA NTLE
Ke Phelela Eng?
GE E ba o ka kopana le Diana, * o be o tla lemoga gore ke kgarebe e bohlale, e nago le bogwera le yeo e ratago batho. Eupša le ge Diana a bonagala a thabile e bile a rata batho, nako e ntši o dula a gateletšegile. O re: “Ga go na letšatši leo le sobelago ke se ka nagana ka go hwa. Ke nagana gore go tla ba kaone ge nka ikhwela.”
“Go begwa gore mo Afrika Borwa batho ba 23 ba ipolaya letšatši le lengwe le le lengwe gomme ba 230 ba leka go ipolaya.”—THE SOUTH AFRICAN DEPRESSION AND ANXIETY GROUP.
Diana o re a ka se tsoge a ipolaile. Go sa le bjalo, ka dinako tše dingwe ga a bone lebaka la gore a tšwele pele a phela. O re: “Ke duma ge nka hwa kotsing ya koloi. Ke thomile go lebelela lehu e le mogwera e sego lenaba.”
Batho ba bantši ba ka ikwa go swana le Diana, gomme ba bangwe ba bona ba naganišišitše ka go ipolaya goba ba lekile go ipolaya. Lega go le bjalo, ditsebi di re batho ba bantši bao ba lekago go ipolaya ge e le gabotse ga se gore ba nyaka go ipolaya; ba fo ba ba nyaka go fediša mathata a bona. Ka boripana, ba nagana gore ba na le lebaka la gore ba hwe; seo ba se nyakago ke lebaka la go phela.
O phelela’ng? Ela hloko mabaka a mararo a gore o tšwele pele o phela.
^ ser. 3 Leina le fetotšwe.


text:
Pego ya Seboka sa Ngwaga le Ngwaga
“Puku ya Modimo ke Lehumo”
Mafelobekeng a October 5 le 6, 2013, batho ba 1 413 676 bao ba lego dinageng tše 31 ba be ba le gona sebokeng sa bo-129 sa Watch Tower Bible and Tract Society of Pennsylvania, ba bangwe ba le Holong ya Kopano ya Dihlatse tša Jehofa kua Jersey City, New Jersey, U.S.A., mola ba bangwe ba kgokagantšwe ka bidio.
Guy Pierce, yo e lego setho sa Sehlopha se Bušago sa Dihlatse tša Jehofa, e be e le modulasetulo wa seboka se. O ile a dira gore batheetši ba fagahlele seboka se ka go ba botša gore lenaneo le le tla araba dipotšišo tše bohlokwa tša Beibele, sa phadimiša le go feta seetša sa therešo le go nea ‘dijo tša moya ka nako e swanetšego.’—Mateo 24:45; Diema 4:18.
“Pontšho e Godišago Jehofa.”
Mark Sanderson, yo e lego setho sa Sehlopha se Bušago, o ile a bolela ka diswantšho tša pontšho e nago le sehlogo se se rego “Beibele le Leina la Modimo,” e lego ntlongkgolo ya Dihlatse kua Brooklyn, New York, U.S.A. Pontšho yeo e bontšha moo leina la Modimo le bego le le gona Mangwalong a Seheberu le Mangwalong a Bakriste a Segerika, e bile e na le Dibeibele tše dintši tša kgale, mengwalo ya bogologolo le matlakala a Beibele go tšwa Mengwageng ya Magareng.
Selo se sengwe seo se kgahlišago seo se lego gona pontšhong ye ke phetolelo ya Beibele ya lekgolong la bo-16 la ngwaga, yeo e fetoletšwego ke William Tyndale, yo e lego mofetoledi wa mathomo wa Beibele wa go ngwala leina la Modimo ka Seisemane, gotee le letlakala la go tšwa kgatišong ya bo-1602 ya phetolelo ya Sepanishi yeo e tsebjago e le Reina-Valera Bible, yeo ka mehla e bego e ngwala leina la Modimo e le “Iehova.” Le gona pontšhong yeo go na le Beibele ya Seisemane yeo e tsebjago e le Great Bible (yeo e gatišitšwego ka 1549), le kopi ya Beibele e fetoletšwego ke Elias Hutter ya maleme a 12 (Kgatišo ya 1599, yeo gape e tsebjago e le Nuremberg Polyglot) gotee le Geneva Bible (e gatišitšwego ka 1603), tšeo ka moka ga tšona di dirišago leina la Modimo.
Ngwanabo rena Sanderson o ile a laletša motho yo mongwe le yo mongwe gore a tle a bone pontšho ye ya Dibeibele gomme a re: “Re tloga re rapela gore . . . e thuše batho ba dipelo tše dibotse ba mengwaga ka moka, bao ba rutegilego le bao ba sa rutegago, gore ba rate dilo tše pedi tšeo ka moka ga rena re di ratago—Lentšu le le kgahlišago la Modimo, e lego Beibele, le leina la gagwe le le phagamego e lego Jehofa.”
Sehlogo sa Ngwaga sa 2014.
Ka morago ga gore Gerrit Lösch, yo e lego setho sa Sehlopha se Bušago, a nee kakaretšo ya beke yeo ya Morokami, Ngwanabo rena Pierce o ile a tsebiša sehlogo sa ngwaga sa 2014, seo se rego: “Mmušo wa gago a o tle.” (Mateo 6:10) Le ge se e tla dula e le sehlogo se se swanelago ngwaga o mongwe le o mongwe go Dihlatse tša Jehofa, se tloga e le se se swanelegago kudu ngwageng wo, ka ge 2014 e swaya go fela ga mengwaga e lekgolo ga e sa le Mmušo wa Modimo o hlongwa legodimong.
“Mpho e Bohlokwa go tšwa go Modimo.”
Ke moka batheetši ba ile ba ipshina ka bidio e bolelago ka histori ya Phetolelo ya Lefase le Lefsa, e lego Beibele e gatišitšwego ke Dihlatse tša Jehofa yeo le batho ba bangwe ba bonego e le phetolelo e kaonekaone yeo e kilego ya tšweletšwa. Ge Nathan Knorr a be a lokolla bolumo ya mathomo ya phetolelo ye ka 1950 Kopanong ya Ditšhabatšhaba ya Koketšego ya Pušo ya Modimo, o ile a nea batheetši keletšo yeo e sa lego bohlokwa le lehono, a re: Balang phetolelo ye ka moka. Ithuteng yona. Thušang ba bangwe go ithuta yona, ka ge se se tla ba thuša gore ba bitše leina la Jehofa.
“Go Ikgopotša tša Bogologolo.”
Samuel Herd, yo e lego setho sa Sehlopha se Bušago, o ile a nea polelo ye, yeo e bego e akaretša poledišano yeo e gatišitšwego ya metsotso e mene yeo go yona go bego go boledišanwa le ditho tše nne tša lapa la Bethele la U.S. tšeo di bego di le gona ge Phetolelo ya Lefase le Lefsa e be e lokollwa la mathomo ka dibolumo tše tshelelago tšeo di ikemetšego magareng ga 1950 le 1960.
Eunice Timm o gopola ge a be a diriša Phetolelo ya Lefase le Lefsa dibokeng tša Bokriste. O thabela dikarolo tša nyakišišo, tše bjalo ka ditšhupetšo. O itše ka ge go be go tla ba thata go rwala dibolumo tše ka moka ge a eya dibokeng, o be a sepela le bolumo yeo a bego a tla e diriša gotee le Beibele e nyenyane ya King James Version gore a bale mangwalo ge go be go ka balwa ao a bego a sa nagane gore a tla balwa.
Beibele yeo e mpsha e ile ya kgoma dikarolo tše dingwe tša borapedi bja rena. Ka mohlala, Fred Rusk o ile a anega gore pele ga 1950, bao ba bego ba rapelela lapa la Bethele ba be ba diriša mantšu a lego ka go King James Version, a bjalo ka “thy kingdom come.” Gateetee ka morago ga gore Phetolelo ya Lefase le Lefsa e lokollwe, ba ile ba tlogela mantšu ao a sa kwagalego gomme ba rapela ba diriša mantšu ao batho ba tlwaelanego le ona.
John Wischuk o be a se a thabišwa feela ke go kwagala ga yona eupša a thabišitšwe le ke boikokobetšo bja Komiti ya Phetolelo ya Beibele ya Lefase le Lefsa. O itše: “Ga se ya nyaka go tsebja ge e be e sa phela goba le e hlokofetše, ka ge e be e nyaka gore letago ka moka le išwe go Jehofa Modimo.” Charles Molohan o ile a bolela tsela yeo sehlopha ka moka se bego se ikwa ka yona ge a be a re: “Phetolelo ya Lefase le Lefsa e re thušitše go kgonthišetša therešo ka dipelong tša rena gomme ya thuša go matlafatša tumelo ya rena, e le gore re ka kgona go yo thuša ba bangwe gore le bona ba be le tumelo.”
“Re ba kwa ba Bolela ka Maleme a Gabo Rena Mabapi le Matete a Modimo.”
(Ditiro 2:11) Geoffrey Jackson, yoo le yena e lego setho sa Sehlopha se Bušago, o neile polelo yeo go yona go lokolotšwego Phetolelo ya Lefase le Lefsa e kaonefaditšwego ya 2013. Mafelelong a polelo ya gagwe, bao ba bego ba le gona, go akaretša le bao ba bego ba kgokagantšwe ka bidio, ba ile ba hwetša kopi ya Beibele ye.
Ngwanabo rena Jackson o boletše gore go fetile mengwaga e 60 ga e sa le go lokollwa bolumo ya mathomo ya Phetolelo ya Lefase le Lefsa. Ga e sa le go tloga ka nako yeo, leleme la Seisemane le fetogile, eupša morero wa phetolelo ya rena ya Beibele wona ga se wa fetoga. Re nyaka gore Lentšu la Modimo le be ka tsela e kwagalago gabotse ntle le gore le fetoše seo le se bolelago.
Ka 2005, Sehlopha se Bušago se ile sa lemoga gore go tloga go nyakega gore Beibele e fetolelwe ka maleme a mantši. Ga e sa le go tloga ka nako yeo, palo ya maleme ao a gatišitšego Phetolelo ya Lefase le Lefsa e oketšegile go tloga go 52 go ya go 121, mola ga bjale go na le maleme a 45 ao a sa swaregilego ka yona. Ge bafetoledi ba dutše ba fetolela Phetolelo ya Lefase le Lefsa ka maleme a gabo bona, ba ile ba kgopela go hlalosetšwa mantšu a mangwe goba dipolelwana tše itšego. Go ba go fihla ga bjale, go ile gwa botšišwa le go arabja dipotšišo tše di fetago tše 52 000 gomme tše dingwe tša dipotšišo tšeo di ile tša dira gore go lemogwe gore mongwalo wa Seisemane o swanetše go fetošwa gore o swane le wa sebjalebjale.
Ka mohlala, Ngwanabo rena Jackson o ile a hlalosa gore go 1 Samuele 14:11, Phetolelo ya Lefase le Lefsa ya Seisemane ya nakong e fetilego e be e re Jonathane le bahlabani ba gagwe “ba ile ba dira gore ba bonagale go madira a Bafilisita.” E le go phema gore se se se balege gabedi, phetolelo e kaonefaditšwego e re “ba ile ba itšweletša.” Ka mo go swanago, nakong e fetilego Mika 2:6 e be e re: “Lena batho le se ka la ntšha mantšu melomong ya lena. Ba ntšha mantšu melomong ya bona.” Temana ye ga bjale e balega ka gore: “‘Le se ke la porofeta.’ Ba a porofeta.”
Mengwaga e mehlano e fetilego, Sehlopha se Bušago se ile sa kgetha komiti ya go kaonefatša Phetolelo ya Lefase le Lefsa gomme ga bjale modiro woo o feditšwe. Beibele ye e kaonefaditšwego ke e botse, e balega gabonolo e bile e ka se senyege ka pela le ge e ka dirišwa nako e telele. Ngwanabo rena Jackson o tsebišitše gore Beibele ya Seisemane ya mongwalo o mogolo le e nyenyane di tla tšweletšwa e se kgale.
‘Go Swara Lentšu la Therešo ka Tshwanelo.’
Stephen Lett, yoo le yena e lego setho sa Sehlopha se Bušago, o ile a ahlaahla dikarolo tša motheo tša Beibele ye e mpsha e kaonefaditšwego, a theile sehlogo sa gagwe go 2 Timotheo 2:15. Polelwana e fetoletšwego e le ‘go swara ka tshwanelo’ ge e le gabotse e bolela “go sega ka nepo.” Re nyaka go diriša “tšhoša ya moya” ka nepo, ka go nepagala ka mo go feletšego. (Baefeso 6:17) Ke moka Ngwanabo rena Lett o ile a bontšha kamoo dikarolo tša motheo tša Beibele ye di ka re thušago ka gona go dira seo.
Karolo ya ka mathomong e nago le sehlogo se se rego: “Matseno a Lentšu la Modimo,” e na le ditemana tša Beibele tšeo di arabago dipotšišo tše 20 tša dithuto ša motheo tša Beibele.
Lemetletšo A le hlalosa dikarolo tša phetolelo ye e kaonefaditšwego, tše bjalo ka diphetogo tša sebopego le tlotlontšu ya yona gotee le go diriša ga yona leina la Modimo.
Lemetletšo B, leo le nago le dikarolo tše 15 tša mebalabala, le na le mebapa le diswantšho tšeo di tlago go go thuša thutong ya motho ka noši le ge o ruta ba bangwe.
Mathomong a puku e nngwe le e nngwe ya Beibele, “Kakaretšo ya Dikagare” e akaretša puku ka moka, seo sa thuša mmadi gore kapejana a kgone go hwetša karolo yeo a ka ratago go e bala. Karolo ye e tšea legato la ditšhupetšo tšeo di bego di tšwelela kua godimo ga letlakala le lengwe le le lengwe Beibeleng ya kgale.
“Pukuntšu ya Beibele” e hlalosa mantšu a makgolo ao a dirišwago ka Beibeleng ye.
“Tlhatlamano ya Mantšu a Beibele” e fokoditšwe kudu. Ga bjale e na le mantšu le ditemana tšeo di šomago kudu bodireding le ge go rutwa.
Ditšhupetšo tšeo di bego di tšwelela gare ga letlakala le lengwe le le lengwe le tšona di fokoditšwe. Eupša ga bjale go na le feela tšeo di holago bodireding.
Mengwalo ya tlase e na le tsela e nngwe ya go fetolela mantšu, lentšu ka lentšu le taba e dikologilego.
JW Library.
John Ekrann, e lego setho sa Komiti ya Lekala la United States, o ile a bontšha kamoo sedirišwa se sefsa sa JW Library se šomago ka gona go didirišwa tša elektroniki, tše bjalo ka difouno le dithapolete. Ge motho a na le JW Library a ka kgona go ba le Phetolelo ya Lefase le Lefsa e kaonefaditšwego gotee le diphetolelo tše dingwe tše hlano tša Beibele. Sedirišwa se se ile sa lokollwa mahala mabenkeleng a magolo ao a rekišago didirišwa ka October 7, 2013.
“Go Fetolela Lentšu la Modimo Gore le Fetiše Molaetša o Nepagetšego.”
Anthony Morris, yo e lego setho sa Sehlopha se Bušago, o ile a hlalosa melao ya motheo yeo e dirišitšwego ke Komiti ya Phetolelo ya Beibele ya Lefase le Lefsa ge e be e lokišeletša go kaonefatša Beibele ye. Ge e be e diriša 1 Bakorinthe 14:8, 9 mošomong wa yona, komiti ye e ile ya nyaka go kgonthišetša gore Beibele ye e kaonefaditšwego e kwešišega gabonolo. Ge e ba mokgwa wa go fetolela lentšu ka lentšu o be o tla fapoša molaetša wa Beibele, e be e phema go o diriša.
Ka mohlala, ge Genesi 31:20 e be e ka fetolelwa lentšu ka lentšu, e be e tla balega ka gore: “Jakobo a utswa pelo ya Labane.” Lega go le bjalo, seka sa Seheberu seo se dirišitšwego mo se fapana le tsela yeo seka sa Seisemane se bego se kwešišwa ka yona, ka gona ga bjale Phetolelo ya Lefase le Lefsa e balega ka gore: “Jakobo a radia Labane.” Ka mo go swanago, phetolelo ya lentšu ka lentšu ya 1 Bakorinthe 7:39 e be e bolela gore mosadi o be a swanetše go nyalwa ke monna yo mongwe ge e ba monna wa gagwe “a be a ka robala.” Ka ge ka dinako tše dingwe Mangwalo a diriša lentšu “robala” e le go emela lehu, Phetolelo ya Lefase le Lefsa e thuša mmadi gore a se gakanege ka go diriša mantšu a rego “a ka robala lehung.”
Ngwanabo rena Morris o itše: “Beibele e ngwadilwe go dirišwa mantšu ao motho yo mongwe le yo mongwe a bego a a diriša—e ka ba balemi, badiši goba barei ba dihlapi. Phetolelo e botse ya Beibele e dira gore molaetša wa yona o kwešišwe ke batho ba dipelo tše dibotse, go sa šetšwe gore ba tšwa kae.”
“Go Diriša ‘Mantšu a Thabišago’ le ‘Mantšu a Nepagetšego a Therešo.’”
David Splane, yoo le yena e lego setho sa Sehlopha se Bušago, o ile a nea polelo e theilwego mantšung a lego go Mmoledi 12:10. Bangwadi ba Beibele ba be ba le šedi ge ba be ba ngwala dikgopolo tša Modimo gomme sehlopha sa mathomo sa Komiti ya Phetolelo ya Beibele ya Lefase le Lefsa le sona se ile sa ba šedi modirong wa sona. Phetolelo ya Lefase le Lefsa e kaonefaditšwego e sa dutše e latela molao wa motheo o rego: “Ngwala mantšu a nepagetšego a therešo” gomme o dire gore molaetša wa Modimo o kwagale gabotse.
Ngwanabo rena Splane o itše: “Mantšu a mantši a Seisemane a na le ditlhaloso tše dintši. Ka mohlala, Phetolelo ya Lefase le Lefsa ya kgale e be e diriša mantšu a bjalo ka “mohlala wa mantšu a phedišago” go 2 Timotheo 1:13. Lentšu “mohlala” le na le ditlhaloso tše mmalwa, e nngwe ya tšona ke “sebopego.” Go ya ka tlhaloso ye, ba bangwe ba boletše gore polelwana ye e šupa go sebopego se se kgahlišago goba mohlala, woo motho a ka o hwetšago dithutong tša Beibele. Lega go le bjalo, tlhaloso yeo e swanelago leleme la mathomo ke “mohlala . . . wo o swanetšego go ekišwa.” Ka baka leo, phetolelo e kaonefaditšwego e diriša polelwana e rego “mokgwa wa mantšu a kgahlišago.”
Ngwanabo rena Splane gape o ile a bolela ka diphetogo tšeo di bakilwego ke go fetoga ga leleme la Seisemane. Ka mohlala, lentšu la Seisemane la “kokotelwa,” leo le bego le dirišitšwe Beibeleng ya kgale ya Phetolelo ya Lefase le Lefsa la go hlalosa tsela yeo Jesu a bolailwego ka yona, gantši le be le šupa go kota e nago le ntlha yeo motho a bego a hlabja ka yona gomme a šale a lekeletše go yona. Ka ge ye e be e se tsela yeo Jesu a bolailwego ka yona ge a le koteng ya tlhokofatšo, phetolelo e kaonefaditšwego e dirišitše lentšu le lengwe bakeng sa “kokotela koteng” go hlalosa tsela yeo Jesu a bolailwego ka yona.—Mateo 27:22, 23, 31.
Ngwanabo rena Splane o ile a phetha ka gore: “Re rapela gore ge o bala le go ithuta Phetolelo ya Lefase le Lefsa e kaonefaditšwego o batamele—o be o batamelane kudu le Jehofa. Eka ka mehla a ka dula a le Tate wa gago, Modimo wa gago le Mogwera wa gago.”
Phetho.
Ngwanabo rena Pierce o ile a bapetša Beibele ye e mpsha le dijo tše dibose ‘monyanyeng wa Jehofa wa dijo tša makhura.’ (Jesaya 25:6) Ke moka o ile a ruma lenaneo le ka tsela e swanelago ka go laletša batheetši go opela Kopelo No. 114 go tšwa pukung ya Opelela Jehofa, e nago le sehlogo se se rego: “Puku ya Modimo ke Lehumo.”
Ithute ka mo go oketšegilego
MODIRO WA GO GATIŠA
Beibele Yeo e Diretšwego Go se Hlagale ka Pela
Phetolelo ya Lefase le Lefsa ya Mangwalo a Makgethwa e kaonefaditšwego ya 2013 e a bogega e bile e diretšwe gore e se hlagale ka pela.


text:
TABA YA LETLAKALA LA KA NTLE | BEIBELE E BOLELA KA ENG?
Ke ka Baka la Eng o Swanetše go Kgahlwa ke Beibele?
Beibele ke puku e tsebjago kudu lefaseng. Ka baka la’ng? Ka mohlala, go bonolo go e kwešiša. E na le diphihlelo tša kgonthe tša batho ba kgonthe le tsela yeo ka yona ba bego ba dirišana seng sa bona le go dirišana le Modimo. Dikanegelo tše di ruta dithuto tše di šomago ka go diriša mantšu a bonolo le a lebanyago ao a ka fetolelwago ka maleme a makgolo le go kwešišwa ke batho bao ba phelago lefelong le ge e le lefe goba ka nako le ge e le efe. Le gona melao ya motheo ya Beibele e šoma ka dinako tšohle.
Sa bohlokwa kudu ke gore Beibele ga e fo ipolela gore ke puku yeo e bolelago ka Modimo eupša gape e ipolela gore ke puku e tšwago go Modimo. E utolla leina la Modimo, semelo sa gagwe le morero wa gagwe wo o sa fetogego wa ge a be a bopa lefase le batho. Beibele gape e anega ka ntwa ya kgale kudu ya magareng ga botse le bobe: kanegelo e kgahlišago le ya legohle yeo e nago le mafelelo a mabotse. Ka go re’alo, go bala Beibele ka monagano o bulegilego go thea motheo wa go ba le tumelo le kholofelo.
Ka Beibeleng, re hwetša tsebišo yeo e ka se hwetšwego le ge e le kae. Ka mohlala, Beibele e re botša therešo ka ditaba tše bjalo ka:
Moo re tšwago gona le lebaka leo ka lona re tlaišegago
Thulaganyo ya Modimo ya go lopolla batho
Seo Jesu a re diretšego sona
Bokamoso bja lefase le batho
Ke ka baka la’ng o sa hlahlobe ka boripana matlakala a latelago gomme o bone gore Beibele e bolela ka eng?


text:
Karolo 1: Go Tloga Tlholong go Fihla Meetsefuleng
Legodimo le lefase di tšwa kae? Letšatši, ngwedi le dinaledi gotee le dilo tše dintši mo lefaseng di bile gona bjang? Beibele e nea karabo ya therešo ge e re di bopilwe ke Modimo. Ka gona puku ye ya rena e thoma ka ditaba tša Beibele tša tlholo.
Re ithuta gore dibopiwa tša pele tša Modimo e bile batho ba moya bao ba swanago le yena. E be e le barongwa. Eupša lefase le be le bopetšwe batho bao ba swanago le rena. Ka gona, Modimo o ile a bopa monna le mosadi e lego Adama le Efa ke moka a ba bea serapeng se sebotse. Lega go le bjalo, ba ile ba se kwe Modimo gomme ba se sa swanelwa ke go phela.
Nywaga ka moka ya go tloga go bopšeng ga Adama go fihla Meetsefuleng a magolo e bile e 1 656. Nakong yeo go be go phela batho ba bantši ba babe. Legodimong go be go na le batho ba moya bao ba sa bonagalego, e lego Sathane le barongwa ba gagwe ba babe. Lefaseng go be go na le Kaine le batho ba bangwe ba bantši ba babe, go akaretša le banna ba bangwe ba dinatla. Eupša go be go bile go na le batho ba go loka lefaseng ba bjalo ka Abele, Henoge le Noa. Karolong ye ya PELE re tla bala ka batho ba ka moka le dilo tšeo di ilego tša diragala.


text:
Na Dihlatse tša Jehofa di Kgotlelela Madumedi a Mangwe?
Re latela keletšo ya Beibele ya gore re “hlomphe motho yo mongwe le yo mongwe”—go sa šetšwe ditumelo tša gagwe tša bodumedi. (1 Petro 2:17, Today’s English Version) Ka mohlala, dinageng tše dingwe go na le Dihlatse tša Jehofa tše diketekete. Lega go le bjalo, ga re leke go gapeletša boradipolotiki goba bahlami ba melao gore ba šitiše goba ba thibele seo madumedi a mangwe a se dirago. Le gona ga re gapeletše mmušo gore o hlame melao ya gore batho ka moka ba phele go swana le rena le go dumela seo re se dumelago. Go e na le moo, re swara madumedi a mangwe ka tsela yeo re letetšego gore a re sware ka yona.—Mateo 7:12.
Ithute ka mo go oketšegilego
MOROKAMI
Batho ba Khutšo ba Emelela Leina la Bona le Lebotse
Dihlatse tša Jehofa di ile tša emelela bjang leina la tšona le lebotse kua Russia?
MOROKAMI
Bodumedi Bjo bo Lokilego bo Kgothaletša Lerato la Borwarre
Ke bodumedi bofe bjo bo kgothaletšago ditho tša bjona go phema dipolotiki, kgethollo le mapheko a tša ikonomi ao a aroganyago batho?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 148:1-14
148 Tumišang Jah!+Tumišang Jehofa le le magodimong,+Mo tumišeng le le bophagamong.+2 Mo tumišeng, lena barongwa ba gagwe ka moka.+Mo tumišeng, lena madira a gagwe ka moka.+3 Mo tumišeng, lena letšatši le kgwedi.+Mo tumišeng, lena dinaledi ka moka tšeo di edišago seetša.+4 Mo tumišeng, lena magodimo a magodimo,+Le lena maru a pula a magodimong.+5 Anke di tumiše leina la Jehofa;+Gobane ke yena a ntšhitšego taelo gomme tša bopša.+6 O dira gore di dule di le gona ka mo go sa felego, le go iša mehleng ya neng le neng.+O di ntšheditše taelo gomme di ka se e tshele.+7 Tumišang Jehofa lena mo lefaseng,+Lena diphedi tše dikgolokgolo tša ka lewatleng le lena madiba ka moka,+8 Lena mollo le sefako, kapoko le muši,+Wena phefo e matla yeo e phethago lentšu la gagwe,+9 Lena dithaba le lena meboto ka moka,+Lena dihlare tša dienywa le tša metsedara ka moka,+10 Lena dibata le lena diruiwa ka moka,+Lena digagabi gotee le dinonyana,+11 Lena dikgoši tša lefase+ le lena ditšhaba ka moka,Lena dikgošana+ le lena baahlodi ka moka ba lefase,+12 Lena masogana+ le lena dikgarebe,+Lena bakgalabje+ gotee le bašemane.+13 Tumišang leina la Jehofa,+Gobane leina la gagwe ke lona le nnoši leo le phagamego wa go se fihlelelege.+Bogolo bja gagwe bo phagametše lefase le legodimo.+14 O tla phagamiša lenaka* la batho ba gagwe,+A phagamiša tumišo ya bohle bao ba mmotegelago,+A phagamiša le tumišo ya bana ba Isiraele, e lego batho bao ba mmatametšego kgauswi.+Tumišang Jah!+


text:
DIKANEGELO TŠA BEIBELE TŠA DISWANTŠHO
KANEGELO YA BEIBELE YA DISWANTŠHO
Jehofa o Phološa Baisiraele
Ithute kamoo Jehofa a ilego a phološa Baisiraele ge madira a Baegipita a be a ba rakediša mola ka pele ga bona ba be ba thibetšwe ke Lewatle le Lehwibidu. Bala kanegelo ya diswantšho Inthaneteng goba go PDF e phrinthilwego.
Tše di Oketšegilego go tšwa Dihlogong tše
Adama le Efa ba ba le Boithati
Go ile gwa direga’ng ka baka la boithati bja bona?
Moya o Mokgethwa o Matlafatša Simisone
Simisone o dira dilo tše matla ka ge e be e le moahlodi wa Isiraele. Moya o mokgethwa wa Jehofa o mo thušitše bjang? O ka hwetša bjang moya wa Modimo?
Jehofa o Matlafatša Gideone
Banna bao ba laetšwego ke Gideone ba ile ba fediša madira a mantši a Bamidiane.


text:
O Nagana’ng ka Bokamoso?
Na lefase la rena . . .
le tla dula le le ka tsela ye?
le tla mpefala le go feta?
le tla kaonefala?
SEO BEIBELE E SE BOLELAGO
“Modimo . . . o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4, Phetolelo ya Lefase le Lefsa.
KAMOO SEO SE KA GO HOLAGO KA GONA
Go tla ba le mošomo o nago le morero le wo o kgotsofatšago.—Jesaya 65:21-23.
Go ka se sa ba le malwetši le tlaišego ya mohuta le ge e le ofe.—Jesaya 25:8; 33:24.
Re tla phela bophelo bjo bo thabišago le bja sa ruri re na le ba lapa le bagwera.—Psalme 37:11, 29.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Modimo o na le bokgoni bja go phethagatša seo a se holofeditšego. Ka Beibeleng, ke Jehofa Modimo feela yo a bitšwago “Ramatlaohle,” ka ge a na le matla ao a sa lekanyetšwago. (Kutollo 15:3) Ka baka leo, ruri o tla phethagatša kholofetšo ya gagwe ya gore o tla fetoša lefase gore e be le lekaone. Go etša ge Beibele e bolela, “go Modimo dilo tšohle di a kgonega.”—Mateo 19:26.
Modimo o fela pelo ya go phethagatša dikholofetšo tša gagwe. Ka mohlala, Jehofa o ‘hlologetše’ go tsoša bahu.—Jobo 14:14, 15.
Le gona Beibele e re Morwa wa Modimo, e lego Jesu, o be a fodiša balwetši. Ke ka baka la’ng a ile a dira bjalo? Ka gobane o be a rata. (Mareka 1:40, 41) Ge Jesu a be a thuša ka go rata bao ba hlokago thušo, o ile a bonagatša semelo sa Tatagwe ka mo go phethagetšego.—Johane 14:9.
Ka gona re ka kgodišega gore Jehofa le Jesu ba nyaka go re thuša gore re tle re ipshine ka bokamoso bjo bo thabišago!—Psalme 72:12-14; 145:16; 2 Petro 3:9.
SEO O KA NAGANIŠIŠAGO KA SONA
Modimo o tla kaonefatša lefase la rena bjang?
Beibele e araba potšišo ye go MATEO 6:9, 10 le DANIELE 2:44.
Ithute ka mo go oketšegilego
DITABA TŠE DIBOTSE TŠE DI TŠWAGO GO MODIMO!
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
DITABA TŠE DIBOTSE TŠE DI TŠWAGO GO MODIMO!
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jeremia 2:1-37
2 Lentšu la Jehofa la ntlela+ la re:2 “Eya o bolele le Jerusalema e hlwaile tsebe o re: ‘Se ke seo Jehofa a se boletšego:+ “Ke gopola gabotse botho bja gago bja bofseng+ bja gago, lerato la nakong ya ge o be o beeleditšwe,+ ge o be o sepela ka morago ga ka kua lešokeng, nageng yeo e sa bjalwago peu.+3 Isiraele e be e le selo se sekgethwa go Jehofa,+ dithakangwaga tša Gagwe.”’+ ‘Batho le ge e le bafe bao ba e fedišago ba tla ikobela molato.+ Ba tla welwa ke bošula,’ go boletše Jehofa.”+4 Ekwa lentšu la Jehofa, wena ntlo ya Jakobo,+ le lena malapa ka moka a ntlo ya Isiraele.+5 Se ke seo Jehofa a se boletšego a re: “Ke’ng seo botatago lena ba se hweditšego go nna seo e bego e se sa toka,+ moo e lego gore ba ile ba ba kgole le nna,+ ba tšwela pele ba sepela ka morago ga modingwana wa lefeela+ gomme le bona ya ba lefeela?+6 Ga se ba ka ba botšiša gore: ‘Jehofa o kae, Yena yoo a re ntšhago nageng ya Egipita,+ Yena yo a re phatšišago lešokeng,+ nageng ya leganata le melete, nageng e se nago meetse+ le ya kgampi ya leswiswi,*+ nageng yeo go yona go sa kago gwa feta motho le yeo go sa kago gwa dula motho?’7 “Ka feleletša ke le tlišitše nageng ya serapa sa dienywa, gore le je dienywa tša sona le dilo tša sona tše dibose.+ Eupša lena la tsena la šilafatša naga ya ka; bohwa bja ka la bo dira selo seo se šišimišago.+8 Baperisita bona ga ba ka ba botšiša gore: ‘Jehofa o kae?’+ Ge e le bao ba šomago ka molao ga se ba ka ba ntseba;+ badiši bona ba tshetše molao wa ka,+ baporofeta le bona ba porofetile tša Baali+ gomme ba sepela ka morago ga bao ba se nago mohola.+9 “‘Ka gona ke tla iša pele ke phegišana le lena,’+ o re’alo Jehofa, ‘e bile ke tla phegišana le barwa ba barwa ba lena.’+10 “‘Eupša fetelang dinageng tše di bapilego le lebopo tša Bakhithima+ gomme le bone. Romelang molaetša le kua Kedara+ le lebeledišiše, le bone ge e ba selo se sengwe se se swanago le se se diragetše.+11 Na setšhaba se anantše medimo+ ya sona ka dilo tšeo e sego medimo ya kgonthe?+ Eupša batho ba ka ba anantše letago la ka ka seo se se nago mohola.+12 Tsepelelang se ka go makala, lena magodimo; le thothomeleng ka letšhogo le legolo kudu,’ o re’alo Jehofa,+13 ‘ka gobane go na le dilo tše pedi tše mpe tšeo batho ba ka ba di dirilego: Ba tlogetše nna,+ mothopo wa meetse a phelago,+ ba yo ikepela didiba, e lego didiba tše di palegilego tšeo di sa kgonego go swara meetse ao.’14 “‘Na Isiraele ke mohlanka+ goba ke lekgoba leo le belegetšwego ka ntlong? Ke ka baka la’ng a fetogile wa go hulwa?15 Ditawana tša mariri di a mo rorela;+ di bopile.+ Di dirile naga ya gagwe selo seo se tlabago. Metse ya gagwe e tšhumilwe e le gore go se be le yo a dulago go yona.+16 Gaešita le barwa ba Nofe+ le Thahapanese+ le bona ba be ba duletše go iphepa phogong ya gago.+17 Na ga se sona seo o itirilego sona ka go tlogela Jehofa Modimo+ wa gago nakong ya ge a be a go sepediša tseleng?+18 Bjale o re’ng o tshwenyega ka tsela e yago Egipita+ gore o yo nwa meetse a Shihoro?+ Le gona ke ka baka la’ng o tshwenyega ka tsela e yago Asiria+ gore o yo nwa meetse a Noka?*19 Bobe bja gago bo tla go phošolla,+ le gona ditiro tša gago tša go se botege di tla go kgalema.+ Ka gona, tseba gomme o bone gore go tlogela ga gago Jehofa Modimo wa gago ke selo se sebe le seo se galakago,+ eupša ga se wa mpoifa,’+ o re’alo Mmuši+ Morena, Jehofa wa madira.20 “‘Gobane ke robagantše joko ya gago kgalekgale;+ ke ripagantše ditlemo tša gago. Eupša o itše: “Nka se go hlankele.” O be o ikadile godimo ga mmoto o mongwe le o mongwe le ka tlase ga sehlare se sengwe le se sengwe+ se setala,+ o itira mogweba-ka-mmele.+21 Ge e le nna ke be ke go bjetše o le morara o mobotse o mohwibidu,+ woo ka moka ga wona e bego e le peu ya kgonthe. Bjale go tlile bjang gore o mphetogele o be makala a senyegilego a morara o šele?’+22 “‘Eupša le ge o ka hlapa ka letswai* gomme wa diriša sesepa se sentši,+ molato wa gago o tla dula e le sepatso pele ga ka,’+ o re’alo Mmuši Morena Jehofa.23 O re’ng o re: ‘Ga ke a itšhilafatša.+ Ga ke a latela Bobaali’?+ Bona tsela yeo o e sepetšego moeding.+ Ela hloko seo o se dirilego. O be o le kamela e nyenyane ya tshadi ya lebelo e kitimago ka go ralala e eya pele le morago ditseleng tša yona;24 o le pitsi+ e tlwaetšego lešoka, yeo ge moya wa yona o kganyoga, e dupelelago phefo;+ ge e goela, e ka gomišwa ke mang? Bohle bao ba e tsomago ba ka se itapiše ka go yo e nyaka. Ba tla e hwetša kgweding ya yona.25 O se rwale selo dinaong tša gago goba wa lesa mogolo wa gago o nyorelwa dilo tšeo e sego tša bohlokwa.+ Eupša wena o re: ‘Ga go hole selo!+ Aowa, ke ratana le bašele+ gomme ke tla ba šala morago.’+26 “Go etša ge lehodu le hlabja ke dihlong ge le tantšwe, le ba ntlo ya Isiraele ba hlabilwe ke dihlong,+ bona, dikgoši tša bona, dikgošana tša bona, baperisita ba bona le baporofeta ba bona.+27 Ba re go sehlare: ‘O tate’+ gomme go leswika ba re: ‘Wena o mpelege.’ Eupša ge e le nna ba mphile bokamorago bja melala ya bona, e sego difahlego.+ Mohlang ba wetšwe ke bošula ba tla re: ‘Ema o re phološe!’+28 “Eupša medimo yeo o itiretšego yona e kae?+ Anke e eme ge e ba e ka go phološa nakong ya bošula+ bja gago. Ka gobane medimo ya gago e lekana le metse ya gago ka bontši, wena Juda.+29 “‘Le re’ng le dulela go phegišana le nna?+ Le re’ng le tshetše molao wa ka ka moka ga lena?’+ o re’alo Jehofa.30 Go itia ga ka bana ba lena+ ga gwa hola selo. Ga se ba amogela tayo.+ Tšhoša ya lena e jele baporofeta ba lena go etša tau e senyago.+31 Moloko ke lena, elang hloko lentšu la Jehofa.+“Na ke fetogile lešoka feela goba naga ya kgampi ya leswiswi go Isiraele?+ Ke ka baka la’ng batho ba ba ka ba itše: ‘Re lelerile. Re ka se sa boela go wena le ka mohla’?+32 Na kgarebe e ka lebala dikgabiši tša yona, monyadiwa yena a lebala lepanta la gagwe la botšhephi? Eupša ge e le batho ba ka bona ba ntebetše ka matšatši a sa balegego.+33 “Wena mosadi, o re’ng o itokišetša tsela ya go nyaka lerato? Ka gona o bile o rutile ditsela tša gago dilo tše mpe.+34 Le gona, diaparong tša gago go hweditšwe dipatso tša madi tša meoya+ ya badiidi ba se nago molato.+ Dipatso tšeo ga se ka di hwetša moo go thubilwego gona, eupša ke di hweditše diaparong ka moka tša gago.+35 “Eupša o re: ‘Ke sa dutše ke se na molato. Ruri bogale bja gagwe bo nkgometše.’+“Bjale ke phegišana le wena ka ge o re: ‘Ga se ka dira sebe.’+36 O re’ng o lebelela go fetoga ga tsela ya gago e le selo se se sa rego selo gakaalo?+ Egipita le yona e tla go hlabiša dihlong+ go etša ge Asiria e ile ya go hlabiša dihlong.+37 Le ka baka la se, o tla sepela o rwele diatla hlogong,+ ka ge Jehofa a ganne dilo tšeo o di botilego gomme o ka se atlege ka tšona.”


text:
BAFSA BA A BOTŠIŠA
Na ke Tšeela Dilo Godimo?
Itlhahlobe!
Ke dula ke ..., ke fela ke ..., ga nke ke ...
botega
swara nako
šoma ka thata
na le thulaganyo
thuša ba bangwe
na le tekatekano
hlompha
naganela
-
Ke sefe sa dika tše seo o nago le sona go feta tše dingwe?
Tšwela pele o se bontšha.—Bafilipi 3:16.
Ke seka sefe seo o swanetšego go katanela go ba le sona?
Tsebišo e latelago e tla go thuša go katanela go ba le seka seo.
Go tšeela dilo godimo go bolela’ng?
Batho bao ba tšeelago dilo godimo ba šoma ka gae, ba dira mediro ya sekolo le go thuša motseng. Ba a lemoga gore ba tla ikarabela ka seo ba se dirago. Ka gona, ba a amogela ge ba dirile diphošo, ba kgopela tshwarelo gomme ba leka go lokiša diphošo tša bona.
Beibele e re: “Yo mongwe le yo mongwe o tla rwala morwalo wa gagwe.”—Bagalatia 6:5.
Ke ka baka la’ng ke swanetše go tšeela dilo godimo?
Motho yo a tšeelago dilo godimo o diriša bokgoni bja gagwe ka bohlale le gona gantši batho ba a mo hlompha, ba mo swara bjalo ka motho yo mogolo e bile ba mo dumelela gore a itirele diphetho le go mo nea boikarabelo.
Beibele e re: “Na o kile wa bona monna yo a kgonago mošomo wa gagwe? Yena o tla ema pele ga dikgoši.”—Diema 22:29.
Motho yo a tšeelago dilo godimo o a fa e bile gantši batho ba thabela go gwerana le yena.
Beibele e re: “Tlwaelang go fa gomme batho ba tla le fa.”—Luka 6:38.
Motho yo a tšeelago dilo godimo o kgotsofatšwa ke go šoma e bile o ikgantšha ka tsela e swanetšego, e lego seo se dirago gore a ikholofele.
Beibele e re: “Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala ka yena ka noši.”—Bagalatia 6:4.
Nka bontšha bjang gore ke tšeela dilo godimo?
Go go thuša go araba potšišo ye, ela hloko mantšu a a latelago. Ke efe ya dilo tše di lego ka fase yeo e hlalosago kamoo wena o ikwago ka gona?
“Go a ferekanya gore ke swanetše go dula ke botša Tate le Mma gore ke ya kae, okare ke ngwana!”—Kerri.
“Gantši batswadi ba ka ba ntumelela gore ke intšhe le bagwera ba ka.”—Richard.
“Ge ke bona seo bana ba bangwe ba go lekana le nna ba kgonago go se dira, gantši ke re: ‘Tšo! Nkane batswadi ba ka ba sa ntumelele go dira se?’”—Anne.
“Batswadi ba ka ba fo ntumelela ke dira seo ke se nyakago. Go bose go ba le batswadi bao ba go fago tokologo.”—Marina.
Therešo e sa fetogego: Bafsa ba bangwe ba newa tokologo go feta ba bangwe. Seo se dirwa ke’ng?
Therešo ya bophelo: Gantši tokologo yeo o e hwetšago e dirwa ke gore batswadi ba gago ba go bota go fihla kae.
Ka mohlala, ela hloko seo bafsa ba babedi bao go boletšwego ka bona pejana ba se bolelago.
Richard: “Ka nako e nngwe batswadi ba ka ba be ba nagana gore ge ba ka nnea tokologo ke be ke tla e diriša gampe. Eupša gona bjale ba a mpota ka ge ke dirišitše tokologo ya ka gabotse. Ga ke botše batswadi ba ka maaka gore ke ya kae le gona le bomang. Ge e le gabotse, ke botša batswadi ba ka seo ke nyakago go se dira pele ga ge ba ka mpotšiša.”
Marina: “Nkile ka botša batswadi ba ka maaka gabedi bophelong bja ka, e bile ba ntantše gabedi. Ke ile ka ithuta go botša batswadi ba ka therešo go tloga ka nako yeo. Ka mohlala, ke ba botša se sengwe le se sengwe seo ke se dirago le gona ke a ba laela pele ke eya go gongwe. Gona bjale ba mpota kudu.”
Na o nyaka gore batswadi ba gago ba go sware bjalo ka Richard le Marina? Gona itlhahlobe dikarolong tše di latelago:
SEO O SE DIRAGO KA GAE
Na o phetha mešomo ya gago ya ka gae ka botlalo?
Na o boa ka gae ka nako yeo batswadi ba gago ba go beetšego yona?
Na o hlompha batswadi ba gago le bana ba geno?
O nagana gore o ka kaonefatša kae dikarolong tše?
Beibele e re: “Kwang batswadi ba lena.”—Baefeso 6:1.
THUTO YA GAGO
Na o fetša mešomo ya gago ya sekolo ya gae ka nako?
Na o katanela go kaonefatša dimaraka tša gago?
Na o na le mekgwa e mebotse ya go ithuta?
O nagana gore o ka kaonefatša kae dikarolong tše?
Beibele e re: “Bohlale bo a šireletša.” (Mmoledi 7:12) Thuto e botse e tla dira gore o be le bohlale.
SEO O TUMILEGO KA SONA
Na o tlwaetše go botša batswadi ba gago le batho ba bangwe therešo?
Na o diriša tšhelete gabotse?
Na o tumile ka go ba motho yo a botegago?
O nagana gore o ka kaonefatša kae dikarolong tše?
Beibele e re: ‘Aparang semelo se sefsa.’ (Baefeso 4:24) O ka kgona go fetoša mekgwa le botumo bja gago.
Tšhišinyo: Kgetha moo o swanetšego go kaonefatša gona. Bolela le batho bao ba nago le bokgoni karolong yeo, o kgopele keletšo ya bona. Ngwala seo o tlago go se dira gore o kaonefatše karolong yeo gomme o hlahlobe seo o se dirilego ka kgwedi e tee. Ngwala seo o se fihleletšego le seo se go paletšego ka pukwaneng ya gago. Hlahloba seo o se dirilego mafelelong a kgwedi.
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
Tshwantšhišo le tshwantšhanyo
Mongwadi yo mongwe le yo mongwe ge a ngwala o nyaka gore sengwalwa sa gagwe se be le maatlakgogedi. Gore sengwalwa se be le maatlakgogedi polelo ya gagwe e swanetšwe go huma ka dikapolelo. Sesotho sa Leboa se na le mehuta ye mmalwa ya dikapolelo. Šedi ye kgolo mo e tlo lebišwa go mehuta ye mebedi ya dikapolelo e lego tshwantšhišo le tshwantšhanyo. Go na le kgakanego go bangwadi ba bantši ge ba swanetše go hlatha pharologanyo ya dikapolelo tše ka ge di nyakile go swana. Nepo ya sengwalwa se ke go tloša kgakanego efe goba efe yeo e ka bago gona go fapantšha dikapolelo tše.
Tshwantšhišo
Tshwantšhišo e ka hlalošwa bjalo ka tshwantšhanyo ye e khutilego. Seo se ra gore selo se sengwe se bitšwa ka se sengwe. Go kwešiša se a re lebeleleng mehlala ya ka mo fase:
'Mokgadi ke noga’, re tseba gabotse gore motho e ka se be noga, seo se bolelwago mo ke gore Mokgadi o na le pelo ye mpe. Ka moka re a tseba gore noga ke selo se sebe, seo se ka go bolayago.
‘Meladi ke kolobe’, go no swana le mohlala wa ka godimo, motho e ka se be kolobe, eupša ka moka re a tseba gore kolobe ke selo sa go rata ditšhila, ka gona seo se bontšhwago mo ke gore Meladi ke lešaedi, o rata ditšhila.
‘Matome ke leobu’, le mohlaleng wo go swana le ya ka godimo, motho e ka se be leobu. Leobu le sepela ka go nanya, ka gona mo go bontšhwa ka moo Matome a dirago dilo ka go nanya go swana le leobu.
Tshwantšhanyo
Tshwantšhanyo e ka hlalošwa bjalo ka sekapolelo seo se bapetšago selo se sengwe le se sengwe. Lebaka le legolo la go bapetša dilo tše pedi ke gore di nyakile go swana. Mehlala ye e latelago e ka tloša kgakanego yeo e lego gona:
‘Lesiba o na le lebelo bjalo ka mmutla’, mmutla ke phoofolo ya lebelo le legolo, o a thelela, ga go bonolo go o swara. Lesiba o bapetšwa le mmutla ka ge a na le lebelo kudu. Mohlala wo o hlaloša gore Lesiba o thelela bjalo ka mmutla ge a kitima. Madimetša o fula bjalo ka kgomo. Motho ga se phoofolo ka gona ga go kgonagale gore a fule. Se se bontšhwago mo ke gore Madimetša o ja kudu. O bapetšwa le kgomo ka ge re tseba gore kgomo e ka fula letšatši ka moka ka ge mogodu wa yona o tšea nako gore o tlale.
Go ka rungwa ka gore go bohlokwa gore mongwadi a kwešiše gabotse mehuta ye ye mebedi ya dikapolelo. Gore re kgone go bona pharologanyo ya tšona re tla lemoga gore tshwantšhišo e šomiša ‘ke’ mola tshwantšhanyo e šomiša ‘bjalo ka’. Go bohlokwa gore go tsinkelwe ka šedi gore pharologanyo ya dikapolelo tše e mo kae, ka ge se se ka fela se gakantšha mongwadi. Tshwantšhišo le tshwantšhanyo ke dibetša tše maatla tša go nontšha polelo ya Sesotho sa Leboa.
>>Bala dikeletšo tše dingwe ka go ngwala, popopolelo, le tirišo go tšwa go Dipukuntšu tše Phelago tša Oxford>>
Dikgopolo le tshedimošo ye nngwe ye e lego ka go dingwalweng tša poloko ya OxfordWords le ditshwayotshwayo ga di nape di bontšha dikgopolo le maemo a Oxford University Press.


text:
DISWANTŠHO TŠA KGALE
Plato
Plato (mo e ka bago ka 427-347 B.C.E.) e be e le radifilosofi wa moheitene wa Mogerika. O belegetšwe Athene lapeng la maemo gomme a hwetša thuto e phagamego ya mofsa wa Mogerika yo a tšwago lapeng le le ikemetšego. O be a tutueditšwe kudu ke radifilosofi yo a tumilego e lego Socrates le ke balatedi ba Pythagoras, yo e bego e le radifilosofi le setsebi sa dipalo.
KA MORAGO ga go tšea maeto tikologong ya Mediterranean le go tšea karolo dipolitiking tša Sirakuse, motse wa Gerika wa kua Sisilia, Plato o ile a boela Athene, moo a ilego a hloma sekolo se se bitšwago Academy. Ka ge gantši se šupša e le yunibesithi ya pele ya Yuropa, sekolong seo sa Academy ke moo go ilego gwa lebišwa tlhokomelo kudu nyakišišong ya tša dipalo le ya tša difilosofi.
KE KA BAKA LA ENG O SWANETŠE GO TSHWENYEGA KA SEO?
Dithuto tša Plato di tutueditše kudu ditumelo tša bodumedi tša batho ba dimilione, go akaretša le bao ba ipolelago gore ke Bakriste, bao ba bantši ba bona ka phošo ba akanyago gore ditumelo tše di theilwe Beibeleng. Thuto e kgolo dithutong tša Plato ke kgopolo ya gore batho ba na le moya o sa hwego wo o phologago ge mmele wa nama o ehwa.
“Go se hwe ga moya ke e nngwe ya ditaba tšeo Plato a bego a di rata.”—Body and Soul in Ancient Philosophy
Plato o be a kgahlwa kudu ke taba ya bophelo ka morago ga lehu. Puku ya Body and Soul in Ancient Philosophy e bolela gore “go se hwe ga moya ke e nngwe ya ditaba tšeo Plato a bego a di rata.” O be a kgodišegile kudu gore “moya o šala o phela ge mmele o ehwa, e le gore o tlo putswa goba go otlwa ka mo go swanetšego” bophelong bja ka morago ga lehu, go ithekgile ka gore motho o be a phela bjang ge a be a sa le lefaseng. *
DITHUTO TŠA PLATO DI ILE TŠA PHATLALALA BJANG?
Nywagakgolong e senyane yeo sekolo sa Academy sa Plato se šomilego ka yona, go tloga ka 387 B.C.E. go fihla ka 529 C.E., se be se ena le tutuetšo e kgolo kudu. Dikgopolo tša Plato di ile tša tuma kudu dinageng tšeo di bego di bušwa ke Gerika le Roma. Radifilosofi wa Mojuda e lego Philo wa Alexandria o ile a amogela Dithuto tša Plato, go etša ge baetapele ba bantši ba bodumedi ba Bojakane ba ile ba di amogela. Ka baka leo, dikgopolo tša boheitene tša tša filosofi, go akaretša le ya go se hwe ga moya, di ile tša šwahlela dithutong tša bodumedi bja Sejuda le bja Bokriste.
The Anchor Bible Dictionary e re: “Bonyenyane ka tekanyo e itšego, thutatumelo ka moka ya Bokriste e ithekgile ka filosofi ya Segerika ya mehleng yeo, kudukudu dithuto tša Plato, eupša batho ba bangwe bao ba naganišišago ka mo go tsenetšego ba Bakriste . . . ge e le gabotse ke Bakriste bao e lego Balatedi ba Plato.” Bapiša seo se bolelwago ke methopo e latelago.
Seo se boletšwego ke Plato: “[Lehung,] selo seo e lego sa kgonthe go yo mongwe le yo mongwe wa rena, le seo re se bitšago moya o sa hwego, se ya go medimo e mengwe, gomme se ya moo . . . go yo ikarabela,—e lego tebelelo yeo baloki ba lebeletšanago le yona ka sebete, eupša ba babe ba lebeletšana le yona ka poifo e kgolo kudu.”—Plato—Laws, Puku XII.
Seo Beibele e se bolelago: Moya ke motho ka boyena goba bophelo bja gagwe. Gaešita le diphoofolo ke meoya. Lehung, moya o kgaotša go ba gona. * Ela hloko mangwalo a latelago:
“Motho wa pele Adama e bile moya o phelago.”—1 Bakorinthe 15:45.
“Modimo a tšwela pele a re: ‘Anke lefase le tšweletše diphedi go ya ka mehuta ya tšona, diruiwa, digagabi le diphoofolo tša naga go ya ka mehuta ya tšona.’”—Genesi 1:24.
“Anke moya wa ka o hwe.”—Numeri 23:10.
“Moya wo o dirago sebe o tla hwa.”—Hesekiele 18:4.
Go molaleng gore Beibele ga e rute gore moya o a phologa ge mmele wa nama o ehwa. Ka gona ipotšiše gore, ‘Na dithuto tša ka di theilwe Beibeleng goba filosofing ya Plato?’
^ ser. 7 Gaešita le ge Plato a ile a dira gore kgopolo ya moya o sa hwego e tume, e be a se yena wa pele wa go e amogela. Ka dibopego tša yona tše di fapafapanego, kgopolo ye e be e šetše e le kgale e le karolo ya bodumedi bja boheitene, go akaretša le bja Egipita le bja Babilona.
^ ser. 12 Beibele e ruta gore bahu ba robetše gomme ba letetše tsogo. (Mmoledi 9:5; Johane 11:11-14; Ditiro 24:15) Ka mo go fapanego, meoya yeo go thwego ga e hwe e ka se kgone go hwa e bile e ka se nyake tsogo.